url: =2021-2022 Sangkah kum ah CAP Tulsa Sang pen | CAP Tulsa\n2021-2022 School Year (Zomi)\nCAP Tulsa Innkuan te kong muak uh hi!\nNang leh Na innkuan pih te kong muak uh hi! August 12 Thursday ni teh Sang Sia/Siamah te tawh kimuh khop na ding in phone tawh hong sam ding uh hi.\nAdmissions Office pan sangkah kik dan ding tawh kisai email tawh lai hong khak ding uh hi. Sang pan thuzasak na te phone tawh email tawh hong ki zasak ding ahih man in Hehpihna tawh na contact information te uh aki laih leh nong thei sak un.\nSangkah kik na pen abei sa kum te tawh hong ki bang lo ding a, haksak na om ding hi, thuzasakna, sangkha/dawn na, khat leh khat gamla in om dan, siangtak in gamtat dan cih te hong ki lamdang ding hi. COVID-19 tawh kisai adang zuih ding te Return to School document ah ki en thei hi.\nSang ap applications te ki ap thei lai hi, Sangkah ding angak lai te tung ah phone tawh thu hong kiza sak ding hi.\n2021 - 2022 Innkuan zat tangzaang laibu\n2021 - 2022 Sangkum Calendar\nSangap na tawh kisai dotnop na nei hiam?\nAdmissions Team te tung dong un\nCAP Tulsa ah, khat leh khat innkuan bang in kihuh a, innkuan te leh nasem te, khat leh khat nasem khawm uh hi.Hih bang sep khawm na in innkuan te goal (gimna) te atang tung na ding gel na hi.\nInnkuan te tawh sep khawm na pen, Learning@Home, leh family programming te ah ki en thei hi.\nKhat leh khat sep khawm na ah naupang te, sanginn ten naupang te pilna sin na ah agualzawh to to na ding in ki lamen hi. Tua ahih man in, Sanginn pan training te ahi amasa kum nga (First Five Years), Innkuan te tawh kizop na (Family & Group Connections), leh NulehPa te tawh kimuh khop na te ah nong kihel ding uh hong hanthawn ung.\nTukum Sangkah kum ah innkuan pih te THANG khawm ni!\nThang khawm ni!\nNaupang te leh Sanginn te khut ki len in nasep khop na in naupang te mailam ah gualzawh na hong ngah sak ding hi.\n2021-2022 Sangkah kum ah CAP Tulsa Sang pen


timestamp: atn

url: =Kim Tuang vaitawh kisai ZRA panin Statement khahkhiatna :: ZOMI DAILY\nposted on 20 April 2018 at 9:59 am UTC+9:30 Lomkholna: News, Siamsin, Zomi\nHILHCIATNA (19th April, 2018)\nNimit 15th April, 2018, nitak a Tauleng khua a thupiang toh kisai in Eastern Command, Zomi Revolutionary Army (ZRA) in thu hilhciatna hih anuai a bangin kong bawl uhi.\nPa Pau Kim Tuang in Eastern Command, ZRA pen a taktak in omlo hi, athu bek a om hi, ci-in a kampauna kiza kik koikoi a, tua bekthamlo-in social media te ah zong tam veipi mah na pulak koikoi lai hi. Hih thu tawh kisai-in thudik teltakin kam mahmah tawh ahi zongin, leh media tungtawn mahmah in zong thuhilhna tamvei pi mah na kinei hi.\nAhi zongin, hih thuhilhnate thusimlo ahih manin, sawtpi pek panin thagum tawh thuhilhna hunlem masa pen a neih dingin zong phasakna na kinei hi. Hih hunlem masa pen nimit 15th April 2018 in Tauleng khua-ah hong om ahih manin, phasakna sa bangin thuhilhna a kinei ahi hi.\nHih hun pen Zomi Siamsinte in Tauleng khua ah Free Medical trip a neih ni uh tawh kituakkha citciat se ahih manin dahhuai kisa mahmah hi. Hih bang thukimna sa sepkhiatna tawh kisai hi a, Zomi Siamsinte simmohna leh neu-etna hipeuhmahlo hi, cih kong gen phapha uh hi. Tua ahihman in Zomi Siamsin te, nu leh pate, khua leh tui, u leh nau kuamahpeuh in lunghimoh leh patauh hetlo dingin kizasak hi hang.\nZomi Siamsinte in Free medical trip kumsim a kinei pen, Zomi mun tuamtuam a omte, a diakin khua gamla a teengte, a dingin phatuamna lianpi nei hi cih kimuthei ahih manin Eastern Command ZRA zong na ki-angtangsak mahmah in, na lungdam mahmah hi ung.\nTua ahih manin, mailam hunah zong kuamahpeuhin Eastern Command, ZRA gamtatna toh kisai thucian tellopi in mawhsakna thu na suahlo dingin kizasak hipah hang. Tua banah hih bang thu pen limhtak ngaihsutna a kineihkhit ciangin a kisem khia ahih manin nautangte patauhna dingin na ngaihsun kha nawn kei un. Tua banah social media leh Internet te ah zong a kisaipihte theihpihna kihello-in thu-leh-la tuamtuam na khahkhia nawnlo dingin hong zasak phapha hi ung.\nPrevious: US Missouri State sung aom TV Tower khat kicim in mi 1 si, 3 liam\nNext: Malaysia gamsung ah Passport leh Seal atuh abawl Myanmar gammi 3 kiman\n20 April 2018 at 9:07 pm\nTua ciang tawh ahih leh aphadom cini e-Zomite\nmuanlehsuan-Zomi te kisaktheihpih ZRA-Zomi te galkap mungpi ZRA- hi ven-ZRA omkei acicilai\nbang om ih hihleh bel—–\nTedim Thuthang - Tedim News (01 June)\nKawlte Motto bulphuh ahi "Lu-myo, Baa-thar, Thar-Tha-Na" Culture leh Chin te Self-oriented Culture leh One Man Show Policy\nZomi Literature: Khiatna tuamtuam anei "leh" ~ Rev. Pau Lian Mang


url: =Vantung leitung Zogamnuam :: ZOMI DAILY\nVantung leitung Zogamnuam\nposted on 16 April 2022 at 9:45 am Lomkholna: Article, Nantalsuan\nMihingmasate thumanhlohna gah, mawhcilna tawh a kizomto mawhnate’ henkol pan-in, suahtaakna Edenthak a kingah nading’ a kisam thukhat-lampikhat bek om cih pen Christian upna bulpi a hihi. Tua thu-in, mihingte thumanglo, ginahetlo, mawhnei mahmah tale zong, a tapa khatbek a piakdong in, a itvauvau itna pen tel leh sang in, upding a hi ziau hi. Tua suahtaakna Edenthak ah, “Ken kong it bang in, note khat leh khat na ki-it un”cih thukham khat bek a om ngeu hi.\nHoih leh hoilhloh thu hilo in, ki-it kizopna tungtawng in, maipha kipiakna pen gum ih ci hi. Matlehhen a tuakkhat, a kingen liausum, a kipiaksakna tawh lakkhiatna pen tankhia ih ci uh hi. Gupkhiatna leh tatkhiatna kibang lianlo a hih hang hamphatna a kibang suahtaakna veve a hihi. Tua suahtaakna ngah nading in, a ngahdingte sepna omlo aa, midang sepsakna a hihi.\nA nung ah a suakta te lungdamh theihtheihna dungzui-in, kilak kik ciat hi. Thunung thuma, taangthu thupiang ngaihsun val’val’ selo-in, laamsai in lungdamh na, suahni sihni thawkkiikni cihbang ciamteh selo in, tatkhiatma hunlui tung ah a kinga ki makaihna, phunlo puamlo daaitak in suahtaakna hong pia pa tawh tukhawm khawlkhawm hithiat in, eitaang’ a thuak gimnate lungngaihna tawh itna lak, lungdamkohna cihbang a tuamtuam in, a omtek hi.\nBangbang hi-leh, itna pan hong luang khia gupna hang in, a kibuakhia a tapa sisan tawh a kitankhia nuntaakna thu a um peuh mah in, vantung leitung lungnopna tawh kidim gamnuam ah a teeng a hi uh hi. Banghanghiam cih leh, Pa itna bek hilo-in, a tapa inzong a nuntaakna a piakdong in a pa thu a manna mun hi aa, kithutuakna leh kilemna a omna mun a hihi. Hih thu a um, teelna a ngah, Zomite omna peuh, vantung leitung Zogamnuam a hi pah hi.\nTua hileh teelsa tatsa te-in, leitung Zogamnuam a tuam in, lunggulh kul lai ding maw leh?\nLeitung mite ih hih man-in, leitungthu tawh, gamnuam ngahna ding a hanciamte lam pan a ki-et kik ciang in, a tung aa lampi khat bek om nawnlo in, lampi tuamtuam ki om sak hi. Khual-ul kaaina ciang bek ninawnlo-in, sisan naisan zong a luanna zong a om hi. Leitung mite hanciamna pan a gahkhia thuhoih thupha a ommah bang in, thusia lasia inzong tuamcip thei hi. Kamgen tawh gualzawhna a ngahsawm leh, hiamtawina tawh a ngahsawm namnih a om hi.\nZogamnuam a pianna ding in, Zomite zong lampikim zui in, ki hanciam toto hi. Tua kawmkal ah, Kawlkumpite kikhelhun-buainate in zong a kaalhelh zeelzeel hi. Mipicing lungsim pua in, kam kikupna , kam tawh ki genthei ding (dialogue and non-violence) lam-etna tawh mipi te kikalsuan masa phot zeel hi. Tudong mah tuazawi a tawn mimal leh kipawlna ki omlai hi. Tua lak ah ZCD party zong a kihel hi.\nNLD party zong non-violence kimakaihna himah leh, NLD makaihna CRPH leh NUG in self- defence minvawh in, hiamtawina tha a piakloh, a pomloh phamawh dinmun a tungphialta uh hi. Theihhuai khat ah, tutung Kawlgam buaina pan a phulkhia hiamtawi kipawlna tuamtuamte pen NUG khutnuai pan a piangtawm a hikei hi. A hizong NUG in,mualtungmi hiamtawisa te tawh khut kilen in nasepkhopding a piangsakzo naikei uh hi. A hang tampi om ding aa, Zomi makai te’n zong pa lungsim nei aa, a mipihte bit ding leh lungnopding a deihsak takpi uhleh tua a hang te’ theihhuai kanhuai thu a hihi.\nKawlgam vai a sakhi tuinek in ki pan leh, kamsiatna tawh gam-Suahtaakna pen kawlmite sungmah political party leh mimal kilangdona kikawmkal pan a piangkhia a hihi. Tua kilangdona hang-in zong, General Aung San a kisuam lum hi aa, a kipatna hoih hetlo mawk hi. Party a khiatna in a tuamtek cihna a hih mah bang cidamlo innsung leh gamsung ah om in a kizatciang in, thu kitoknuaisak semsem hi. Potical Party pen, gamnuam gamkhosa mihing khat leh khat ki zahtaak ki thusimna gamte in a khantoh semsem nading un, a siksan uh kalsuanna khat a hihi. A deihna bulpi in, gammite huai khial,enkhial cihbang a omlohna ding a hi pen hi.\nTua hi aa, Zogamnuam taangthu hoih tawh a phutnuam takpi te in, political party hun tawh kalsuan hun a hi kei aa, National movement bulphuh ding a hihi. Haaikeh a langbai sung ah tuidim theilo ding aa, pheituam tawkeekpi leh zip kailopi-in, mimai ah ih dinnop hang in, hong kinuihsan lel ding hi. A sawtlo in tua a langbaai haaite kimeek cip in, pheituam ki-awh ginggeng nagawn zong hong kikaih keeksak lai ding aa, zumhuai toto ding a hihi. A sanggam a elna in, midang khat tawh a sanggam suamding kipan khat mihing-lungsim nei a hi kei hi. Bangbang a hizong, a sanggam a gum veuveu, ka sisan a ci-van’van’ zolo khat in, Zogamnuam satzo hetlo ding a hihi.\nThulianpi khat a kivaihawm ciang in, a vangkhauh a hih manin, a langpang omden hi. Tua a langpang te pen midang hilo-in, innsung thuthei khatmah a na hi zeel hi. Judas zong a muanhuai nungzuipi sung panin zong, a sumkem uh ahi lai hi. Galone U Saw zong Aung San tawh ki midang hetlo hi.\nZogamnuam phut na ding a langpang tantan nuam, hizobang hileh Zomi a beisak (genocide) nuam phialmawk pen, Zomite tawh ki nahvawh a ki naihuai, sanggam meltheih, mipil leh mitei, mimuanhuai akicite mah a na himawk uh hi. Pawlkhat in, a sep uh a thei kha kei uh hi. “Father, forgive them because they know not what they do”, cih kammal pen tuma 2022 laipek in kiza khinzo hi aa, tuciang dong kizaza lai tawh kibang hi.\nVantung leitung a bawlpa aw, nong piaksa Zogamnuam a bit, a kho nading in, Good Friday nii aa a kibuakhia na Tapa sisan lo-ngal, a dang sisan luangsak nawn kei in, ci-in kong thum uh hi. Nantal’suan\nPrevious: Good Friday lungngaih ~ Rev. Zam Khat Kham\nNext: Deacon suahpawi omding (19 April 2022)


url: =Russia – Ukraine vai nai 24 sung thu piang tuamtuamte :: ZOMI DAILY\nRussia – Ukraine vai nai 24 sung thu piang tuamtuamte\nposted on 26 February 2022 at 2:57 pm Lomkholna: News, Thomasmung, World\nNews Update: Russia – Ukraine vai nai 24 sung thu piang tuamtuamte\n1. Russia galkap te in Ukraine ii Capital Kyiv ah lut in sim uh aa, mun khempeuh ah kikapna piang hi ci in CNN in genkhia hi. Capital Kyiv mun tampi ah bomb puak ham ziah ziah hi ci in Ukraine’s State Service of Special Communications in taangko khia hi. Russia te in Ukraine gam sung ah internet line khempeuh akhak tan zawh nang hanciam uh hi ci hi.\n2. Russia in Ukraine abuluhna vai UN Security council ah statement thoh in adik lohna genkhiat theih nang resolution bawl ding vai pen Russia in ama veto power neih tawh nial ahih manin UN member gam 50 in alungkim lohna thu uh joint statement thoh in taangko khia uh hi. Russia in veto power tawh a nial zawh lian ciang UN Security council hong kah gam tuamtuam pan Palai te heh mahmah uh aa, Ukraine lam apanpih na un khutbeng ziahziah hi cin Ukraine’s ambassador to the UN Mr. Sergiy Kyslytsya in genkhia hi.\n3. Ukrainian President Volodymyr Zelensky in Ukraine gam Russia khut sung atun loh nang ahih theih zah in kido kik dingaa, kinang ding hi ci in Capital Kyiv ii Lampi tung pan video khahkhia in genkhia hi. Russia ado kik nuam Ukraine gammi khempeuh thau pia in do sak uh hi.\n4. Russia te in Ukraine gam abuluhna hang un EU leh North America gam 30 kipawlna North Atlantic Treaty Organization (NATO) in Leilam, Tuilam, Vanlam galkap leh galvan te kiginna tuni nei khin aa, akisap leh Ukraine lam pan huh ding ki ready ta hi ci in NATO Supreme Allied Commander Gen. Tod Wolters in tuni genkhia hi. Ukraine gam pen NATO gam ah lut theih nang a siauh lai tak hi aa, lut lian nailo ahih manin NATO in huh thei pak lo uh ahi hi. NATO ah alut theih loh nang Russia in akhak tan tan hi aa, NATO ah lut ding lau ahih manin abuluh uh ahi hi.\n5. President Biden leh Ukraine President Zelensky te tuni minutes 40 sung phone tawh kiho uh aa, Russia tung khaktanna sanction bawl ding leh galvai lam ah kihuh theih nading kikupna nei uh hi.\nUS te in US galkap 7000 val Europe lam teng ah tuni puak leu leu hi ci in President Biden in genkhia hi.\n6. European Union (EU) in Russian President Vladimir Putin leh Foreign Minister Sergey Lavrov te khantan na tuamtuam sanctions te bawl ding in geel ta uh hi ci in High Representative of the Union for Foreign Affairs and Security Policy Josep Borrell in tuni genkhia hi. United Kingdom (UK) Prime Minister Boris Johnson in zong sanctions tuamtuam bawl ding tuni in taangko khia hi.\nMore: Ka phawkkik thukhat ~ Pau Do Lian\n7. NATO gam te ahi Poland and the Czech Republic te in Russia gam pan hong pai Vanleng peuh peuh agam sung uh lut sak nawnloh dingin khaktan ta uh hi. Tua bek thamlo in Poland gam in Ukraine tung Galvan tampi Tembaw tawh tuni in puak ta hi ci in Poland Minister of Defense Mariusz Błaszczak in genkhia hi. Update bawl to to lai ni.. Ref: CNN Breaking news Thomas On Sian Mung\nPrevious: Kawlgam buaina ~ T. Sawmlian\nNext: USA, Tulsa pan Tg. Michael Lian Za Khup (Haiciin, Tawtak) in hongnusia\nSingapore ah Myanmar innteeng nasemkhat inndawl 18 pan kia in si\nCingno tawh lenna gam – 10 ~ Hau Za Cin\nCikha khua ah Malkual Idol 2018 ah kibawlding\nCambodia papi khatin azi athahkhit ciangin amahleh amah aki sihbawlna Facebook Live in khahkhia\nKLCC gei ah singkung ah abul panin kilongkhia in puk, mi 2 liam


url: =Kawlgam ah zato khatin naupang siluang mangsak ahih manin thu kibawl :: ZOMI DAILY\nposted on 1 August 2017 at 6:28 pm Lomkholna: Myanmar, News, Sawltak, Yangon\nMyanmar, Yangon khuasung aom Yankin Children’s Hospital ah naupangkhat si in, anu apa te’n avuiding ciangin aluang lakhiading in apaileh na omnawnlo cimawk hi. Aluanghawm pen midang ki piakhiakhin ci’n zato te’n genmawk ahih manin, hihvai tawh kisai in misinei te’n zato te thubawlding uh cih Irrawaddy te’n genkhia hi.\nTua asi naupang pen kha 4 bek aphapan hi a, aminpen Zau Sut Aung kici hi. Tua naupangno pen Shan State, Muse Township pan hi a, White & Red blood cell tawmlua ahih manin Yankin Children’s Hospital ah July 16 ni in zato lumding in atung uh cihi.\nNaupangno pen Yankin Children’s Hospital atunma inzong kha 2 sungbang aci anana khin ahihi.\nTua Yankin Children’s Hospital panin adamtheihloh ciangin Halpin Children’s Hospital ah July 21 ni in ki puaksawn “transfer” hi. July 25 ni ciangin tua zato ah vanzat Equipment kicinglo ahih manin cih paulap tawh Yankin Children’s Hospital ah zingsanglam in kipuakkik leuleu hi.\nAhi zongin tuani July 25 nitaklam 10pm hunpawl in tua naupangno in leitung nusiata hi.\nNaupangno ii anu apa leh meltheih tanau te’n aluanghawm vuiding in hankuang tawh kithawi uh a, July 27 ni aluanghawm zato pan alading in apai uhciangin zato te’n aluanghawm pen midang ki piakhin cihsanmawk uhhi.\nYankin Children’s Hospital pan siluangkepna te’n aluanghawm ki puakhiakhin a, South Dagon Township sung aom Kyisu Cemetery & Cermatory ah kihalding hi cimawk uhhi.\nAnu apa te’n naupangno ii aluanghawm pen Christian ngeina tawh leisung ah vuiding ci’n avaihawmkhit dikdeksa uh hi a, ahi zongin aluanghawm omlopi in sihvui hunbawlna neiveve uhhi.\nNaupangno ii a innkuanpih te khasia mahmah, lungkim hetlo uh ahih manin nung Saturday ni ciangin Yankin Police Station ah Report vabawl uhhi. Hihbangdan midang khatpeuh tungah apiankikding deihlo kahih manun, hihvai tawh kisai in hoihtak hong kankhiatsak un ci’n ngetna nei uhhi.\nRelated: Yangon ah Rohingya te hangin Buddhist leh Muslim kikal buaina piang\nKawlgam sungah “Section 297 of the Penal Code” thukhun tawh kizui in misi khat ii aluanghawm pen bawlsiatsak, zumhuaisak, vangkiamsak in akibawlleh abawlte pen kum 1 bang thong kiathei a, liausum zong piakhathei hi. Sawltak #zomidaily\nPrevious: Mizogam Dongtuak Laizom Zosuante Huhna August 8 ni ki apding\nNext: Hello Zomi! (Mizogam Dongtuak Laizom te huhna)\nMihing le lungsim ~ Lian Tuang\nThupha haksatna ~ T. Sawm Lian


url: =Suangpi khua pianna thu. (Suangpi Mualsuang Laibu.) Khen nih na. - Laibu Saal\nHome > Thuluui/Articles > Suangpi khua pianna thu. (Suangpi Mualsuang Laibu.) Khen nih na.\nSuangpi khua pianna thu. (Suangpi Mualsuang Laibu.) Khen nih na.\nKhen nih na\nSuangpi khua pianna thu.\n(A) Suangpi khua saatna:\nSuangpi khua saat maa thu:\nNaulak mi El Thuam pu le pa te in, Geeltui khua pan in, Dimpi khua saat in, Dimpi ah busa uh hi. El Thuam tapa Hil Suang in Dimpi khua panin Dimpi gam sung, Sasih khua satin Sasih ah a suan le a khak na nusia hi. Hil Suang suan te Sasih ah khang (12) sung tengin, Zong Tuang khan hun in, Sasih khua sia a, Zong Tuang u pa Sel Phut in Sasih gam nusia in, Thang Kai gam Pimpih ah va peem hi. Zong Tuang in tuhun Suangpi gam khuangi a teng a sunghpa Lam Kip bel hi.\nKalzang uk-pi Suan Kai ii pu le pa te in, ciimnuai pan in na pai in phaipi ah, tua pan in Suan Lai in Kalzang khua na sat a, Kalzang ah Suante mi na nusia hi. Suante Innpi Suanman thah, Hang Tun in tapa Lam Tuang na nei a, Kalzang khuapi a siat ciangin Khuangen ah tai hi.\nTomute Kaih Thang suante, Kalzang pan Thang Kai gam ah lal in, khuangen ah hong ciah kik hi. Song Khoi in ta pasal 7 nei a, tua lak ah Dongh Ngen khangin, khuangen ah na teng uh hi.\nSuante beh Suan Phut thah, Zui Tuang in khuangen khua panin, Ngaw Zang khua na saat a, tua pan khuangen ah na ciah kik hi. Tapa Hum Tawng khat nei a, Hum Tawng tapa Lam Kip in Khuangii ah lo zuan in na om hi.\nSuante beh SuanZong thah pawlin, Kalzang khua a siat ciangin, Ngal Khua na saat a, Ngal Khua a siat ciangin, Taakmual khua na saat uh hi. Tua pan in Ngiak tun ki ci pasal khat hong khang hi.\nPhaipi khuasaat, Phaipi hausa Buansing beh HangSum thah pawl Kam Hau uk sungah va tangciak hi. Kam Hau khuapi Tedim pan tapasal San Hong hong khang hi.\nSuangpi khua ki saat:\nSasih khua a siat ciangin, Sasih te Zong Tuang in, kum 2 tanglu tawng sung, khuangii ah teng hi. Pimpih khua a peem a u Sel Phut zi, Kawl te in thah sak hi cih thu a zak ciangin, a u kan ding le a u sam ding in, Pimpih ah va pai hi. Zong Tuang in a u kiangah, Sasih gam sung mun khat ve ve ah khua saat ning, ci in, vakun hi. Ahih hangin a u in, a zi phu la nuam a, Pimpih hausa Huat Thang na kawi khin hi. Tua a hih manin, Sel Phut in a nau pa Zong Tuang zui kik thei lo hi.\nZong Tuang in a u Sel Phut tawh Sasih gam sung mun khat ve ve ah, khua saat kik ding a vaihawm na bangin, a u in a zuih theih loh ciangin, a mah guak hong ciah kik in, khuangen ah a u, a nau, a sungh, a pu lak ah hong bang to hi. Zong Tuang khuangen khua a tun toh ni in, khuangen khua ah Dongh Ngen inn ding na ki lam a, a zawh ciangin inn zawh na sut zu ne in,,hawi hawi.. la sa in om a, Zong Tuang zong tua ah om hi. Tua bang a gualnuam a, a om lai tak in, Zong Tuang in, “Guai, khuangen khua, ka sungh ka pu aw, inn mun logam nei tuam om lo in,sing tung pan khua tha in, vamim bual na ta ta tho leng hoih ding hi,” ci in, mite lungsim a en hi. Tua ciang in Khup Vum in, “Zong Tuang aw, nangh tua bangin, mi mun mi gam hawm sak thei hihhiah ding na hiam; nang mun le gam na deih leh Sasih gam om hi lo hiam,” a ci hi. Tua ciangin Zong Tuang in, “tua bang hong ci mah vak uh teh, ci a, na lungsim uh kong et na hi in, ka zak nop za ngaw ngaw ing; Do Khoi, Phunom ah na ciah in la, Dongh Hang Thangnuai ah na ciah in; ken, ka pu ka pa gam Sasih ah khua khat sak ding hi ing,” a ci pah hi.\nZong Tuang zong a zi leh a ta om na, a sungh pa Lam Kip kiangah pai suak a, a sungh pa in zulup in sa na ngawh hi. A sunghpa tawh ki ciam in, mualbem Khan Thuam kiangah pai in, Sasih gam sungah khuasat theih na ding ngen uh a, ngah pah uh hi.\nKhan Thuam in, “khua na saat un la, pawl na zawn un;gaal a om leh kong hu ding hi; inn saliang gam saliang, khuai siah leh siah seu in nong pia ding uh hi; kei mualbem ah kong to ding hi: kongpi mung cinglo in khua ki phut zo lo a hih mah bangin, midang te zong na zawn ta un ci in thu ciam a, a namsau khat tawh Pu Zong Tuang leh Pu Lam Kip a ciah sak hi.\nPu Zong Tuang leh Pu Lam Kip te zong ciah kik pah vingh vengh uh a, khuangii a tun ciangin khuasaat pih ding pawl zong pah hi. Tual phui sam dingin, Khuangen pan Pu Dongh Ngen la hi. Taakmual pan Pu Ngiak Tun, Khungen pan Pu Lam Tuang te la hi. Buansing khua phut khua kho ci in, Tedim a om Pu San Hong la hi. Suangpi pen Kam Hau inn pi mualbem uk a hih mah bangin, Kam Hau in Pu San Hong a siahseu tawh hong pai sak hi. Tua, Naulak Zonh Tuang, Suanman Lam Tuang, SuanPhut Lam Kip, Suangzong Ngiak Tun, Tomu Dongh Ngen, Buansing San Hong, hih pasal 6 teng in, a san a ngial lak ah, pumin pamin sialin, sunden leh a deek uh tuah in, Suangpi khua na saat uh hi.\n*(Sasih khua pen sihzangte’siahkhua khat hi. A hihhang in Khan Thuam in lum leh tei tawh ka suansa hi ci in, Mualbem innpi siahkhua a suah hi. Zong Tuang in Suangpi khua saat ding thu, Sihzang ah ngen lo in, Mualbem ah a ngetzawk na thu I et ciang in, Sihzangte sang in Mualbem in aana neizaw ahihna ki mu thei hi.)\nSuangpi khua saat hun.\nPu Lam Tuang lapi ah, a nuai a bang in, dawng khat ki ciam teh hi. “ Mim bang pianna Kaltui vangkhua theih loh a tuang nu siang e. tang bang khan na zo tui vangkhua nih thum hai bang ngak sak aw.”\nHi Pu Lam Tuang la phuah dan ih ngaih sut ciangin, Pu Lam Tuang in, Kalzang ah a lamh phum hi cih ki cian theih hi. Pu Lam Tuang a neu lai in, Kalzang pan Khuangen ah pai uh hih tuak hi. Pu Phung Lai a inn man ciangin, Lun Lam thah Pu Hang Tun in, Hang Thuk gamh to hi ki ci hi. Tua thu ih et ciangin Pu Hang Tun in, Kalzang ah pua hi zaw hiam a hih kei leh Phung Lai gamh tom dingin, Kalzang pan Khuangen ah pai hi zaw hiam ki tel lo hi. Suante Kalzang ah khang 9 sung pau hi ci in, Kalzang suante tangthu ah ki ciam teh hi. Tua a hih ciangin, Pu Hang Tun khan dong in, Kalzang ah ki teng in, Pu Lam Tuang neu lai in, Kalzang khua ki sia a, tua ciangin Pu Hang Tun bawng pawl, Khuangen ah na lal uh a hih kul hi. Pu Hang Tun tate Khuangen khuapan khangkhia hi leh ki lawm hi.\nTua hi a, khuangen khua siat maa in Kalzang khua sia a, Suangpi khua saat zawh ciangin khuangen khua sia hi cih ki thei hi. Kalzang khua pen 1850 kum madeuh hun in, sia hih tuak hi. Pu Lam Tuang leh Pu Zong Tuang ki gual hi. Pu Tawng Phut in Suangpi khua saat zawh ciangin, zi nei a, a ta ubel Awi Ciin in, Miau-uk Suamkum 1892 in, tanu Niang Dim nei khin hi. Tua hi a, 1892 kum in, Pu Tawng Phut kum 45 sangin moi zaw lo ding hi. Pu Zong Tuang tate Sasih khua pan piangkhin uh hih tuak hi. Suangpi khuasaat kum in, Khan Thuam zong nungta lai in, a ta pa Kam Hau Tedim ah teng khin hi. Kam Hau 1868 kum in si hi ci in ki ciamteh hi. Pi Awi Ciin sangin a pa Tawng Phut kum 25 u zaw leh Awi Ciin in kum 24 in pasal nei khin leh Pu Tawng Phut 47 in na piang khin ding hi. Suangpi khua saat lai in Pu Tawng Phut na piang zo hi. Tua a hih man in, Suangpi khua saat hun pen, 1850 leh 1860 ki kal hun hih tuak hi. A sual-lo in, 1868 kum maa un ahih na ki tel hi.\nTua bangin Pute khang tawh ih et toh ciangin, 1850 kum maa hun in, Kalzang khua sia in, 1850 hun pawl in, Sasih khua sia in, 1855 kum hun pawl in, Suangpi khua ki saat in, 1880 pawlin, khuangen khua sia pan hi kha ding hi cip nop huai hi.\nPu’ te tawh kiciamna ui ban.\nPasal 6 khuasaat, tua Suangpi khua thak pen, pawigaal tawh a ki pelh na ding in, Pu Khan Thuam lum leh tei na beel uh hi. Gamsa gilo te in hong nawngkai sak loh nadingin, Gampu te tawh ki lem na bawl uh hi. Pu Gamtawn (Sahang) te tawh ui ban in, ki ciam na bawl uh hi.\nTu hun, uiban mualah, ui khat a lu Phin lamkaai ngat-in, a taw Sialkeen lam ngat-in, “Pute pi te aw, hi ka ui-gil kaihna, ka ui-gil zuihna, kuaman hong kal thei lo ding hi uh teh” ci in phuisam in, tua ui ngawng ban khat ki suah hi. Tua ui-gilzang pen, kaai to in Takheuh ah, tua pan kaaisuk leu leu in, sa san khaina mual ah, tua panin sialleii-ah, Daainuai-ah, tua pan Ngalbual-ah, Kawl-khiangah kaai phei-in, Khua-thang khua taw ah, Vokmual ah kaai phei suak hi. Vokmual pan kaai to-in, Suangsia ah, tua pan Sena mualdung zui-in, kaai to in, Sangak mual ah, ui-ban mual ah nolh suak hi. Tua bangin, Pu Ngamtawn te tawh thuciam na ui-ban mun pen, tu in “Ui-ban mual” ki ci hi.\nSuangpi khua tuikhuat na\nSuangpi khuasaat tuikhuat tui pen ‘Khukpi’ hi. Tua khukpi tui veeng teng ah, teengpah uh hi. Khua mun pen, Suangpi tutna mun nisuahna lampang, Leisan mual deek teng hi. Tu hun khuatung Tual kimteng hi. Pu Zong Tuang innmun pen, Khukpi kiang, tu hun Ngin Khaw Pau innmun hi ki ci hi.\nA tuikhuat ni zan-in, khuazeh tang uh hi. Tua a tuikhuat ni zan in, zingsang dong tang uh a, kua mah pau lo in om uh hi. Pu Vum Tawng zi, Pi Huai Cingh in, khuavak kal ngaklah lua a hih manin, “Ak zong pulsih siat pet mah nom, khuang hak mah uh teh” a ci khial hi ki ci hi. Tua ahih man in ‘zeh phit’ ki sa uh hi.\nKhuatungpan Khua-thang khua-ah:\nKhuatung khua ah, ak pung thei lo hi ki ci hi. Tua ban ah Pu Zong Tuang hong si baih hi. Pu Zong Tuang innkaa zan hah nizan-in, thusapa mei lah det in, bitha bi khial in Pu Zong Tuang inn kaang hi. Tua thu tawh ki sai in, Pu Lam Tuang in hi bangin na ci hi.\n“ Sau tawh ngii-a khen nading-a, lam tual keenlam bang loih nading, kul sin haizu zawng aw e. Lung na ngaih teng nap ah-taang ah ngel in cing e, sau tawh kam mei suak aw e.”\nKhuatung khua ah a ten sung in, Pu Tawng Phut in inn nei zo hi ki ci hi. Tua ahih manin, khuatung khua ah, khangkhat sung bang teeng uh hih tuak hi. Khuatung khua a teen sungin, ak pung lo, sihna manna a tuam tuam a tuah ciangin, khua tuikhuat lai a, kampau khialh na huhau in, kamsia ki sa uh hi. Khuamun zong dongdai lua sa uh hi ci hi. Tua ahih manin, khuathang khua na saat suk uh hi.\nKhuathang khua ah, sial kikhawi thei, mim le taang ki nei thei zaw hi ci in um uh hi. Khuathang (khuanuai) tuikhuat lai in, sial-ek leh taang vai bek bek pia hi ki ci hi.\nKhuathang khua ah, inn (16) pha uh hi. Khuathang khua ah a ki teen hun sungin, Khuangen Suanman te Pu Suan Lam, Phunom-khualai khuapan hong pai in, tu hun Sik-kangte kongah hong teeng uh hi. Khuathang khua ah a teen sungin, inn 16 pha uh hi. Tua te pen, Phut Lam, Tawng Phut, Kip Zel, Kop Ngulh, Tun Son, Tun Thual, Tawng Tun, Hong Tuang, Tawng Nok, Phut Ngak, Awn Thual, Hang Awn, Ngah Awn, Phut Son, Thang Phut leh Suan Lam te hih tuak hi.\nKhuathang khua a teen sung, 1878 kum in, Suk te le Sih Zang hong ki do uh a, Dimlo khua ah na ki hep kei uh leh Sihzang in hong sim ding hi ci in, Sukte in, Suangpi te hilh sim a hih manin, pawlkhat Dimlo ah ki hem uh hi. Tua Dimlo a ki hem pawl ah, Tomu le Suan-Phut te Lam Kip bawng pawl hi leh ki lawm hi. Tomu te khuathang ah hong ciah kik in, Suan Phut pawl Dimlo ah teeng suak hi.\nKhuathang khuapan, bang huhau in na ki tuah uh hiam cih ki cian theih lo a hih hangin, 1889 maa hun in, Phin khua ah na ki khin phei uh hi. Phin khua ah a teen sungin, mikang gaal hong tung hi.\nItem Reviewed: Suangpi khua pianna thu. (Suangpi Mualsuang Laibu.) Khen nih na. Description: Rating: 5 Reviewed By: Cinpu Zomi


url: =Zogam pan kahna Aw ~ Rev. Kai Cin Mang :: ZOMI DAILY\nposted on 17 September 2016 at 3:00 am Lomkholna: Article, Youth\nKalaymyo a ZYA-te kiang panin article ngetna lai ka ngah ciangin nuam lah nuam, dah lah dah cih bang khatin ka oma kihei pongpongin ka om hi. Ka nuamna ah bangmah ka theita kei zongin ZYA in article khat gelh dinga hong muanna uh hangin angtang mahmah hi’ng. Ka dahna ah kei laigelh mi hi loin Tagah naupang kem khat hilel ka hih man ci-in ka thanem mahmah hi. Ahi zongin ka thangah kikna ah Chief Editor a sem pen ka lawm it mahmah Rev. Job Nang Khaw Thawng ahih man a valteng na lakhia thei ding a, a kisam teng na guansak thei ding ahih teh ci-in kong gelh phengphang hi.\nGal in don vua\nEi Zomite pen tulaitak lianin i Zogama om le Zogam ahi lo muntuam gamtuama omte kigawm pen a kikim kei zongin tam kikhai lua nawnlo dingin ka ummawh hi. Mi namdangte lakah pau namdangte lakah i om kawikawi ta hi. Leitung buppi ah kizel ta hihang cileng a khial nawnlo ding hita hi. Mi laka kihelte sungah zong mi namdangte muantheih suantheih ding zong tampi mah i om ta hi. Mite sangin pilna lam, kimawlna lam ah a kitawisang zong i om kawmkawm ta hi. Pasian in ei Zomite sungah tumtheih siamna, lasak siamna cihte zong hong pia in, mi lakah a kidawkdiak zong i om hi. Eimi tampi takmah Pasian piak siamna tuamtuamte tawh mi namdangte lakah i om kawikawi hi.\nI Zogam panin a pil a siam, a nei zawdeuh pawlkhat in mi namdangte lak hong zuat sansan uh ahih manin pawlkhatte’ tate bang in Zopau nangawn a pau nuam nawnlo bang a om ta himai hi. Minam dangte lakah inn hoih nono, mawtaw hoih nono tawh anlim nono ne-in om zo uh hi. Eenhuai, lungdampihhuai tawh kibang hi. Yangon khuapi ah Khuado pawi kumsimin kibawlin nopci mahmah hi. Gam ngaihna la vive kisa in, alim le aw kithuahin hong bawl uh a, i Zogam pan tuate ka na en zel uh a, ka angtang mahmah uh hi. Ahi zongin Khuado pian khiatna i Zogam ah khua a kido zawh loh sawt simsim ta hi. Mun tuamtuam ah kibawl zo napi, i Zo leitang ah kibawl, kivaihawm zo nawnlo hi. Zogam itna la le thute kisasa kisutsut napi-in i pianna i Zogam ah kisa kisut zo nawnlo hi. Gal in hong don ve vua.\nZogam Zovontawite sung panin khuamu masa apil asiam pawlkhat in hong paisansan ta-in a tamzaw phial pen khangthakte khutsungah vai khempeuh hong omta cileng kikhial nawnlo ding hi. Khangthak a tamzawte pen pilna siamna tawh kituakin nasem silbawlin a munmun ah om kawikawi uh hi. Pasian thupha kisangin pilna siamna sangpipi zong ki-om a, tuate pen khuapi khualiante bekmah tawh a kituak hi zel hi. Sumzon paizonna ah zong khuapi khualian mah ah baihzawin nuntakna nuamzaw hi. Pawlkhatte ahihleh tuipi galkhat nangawn ah a va tung uh hita hi. I Zogam pen nuntakna haksa kisa tekin tua pan suahtak nang a kizong tek hi a, mi’ gam mi’ lei batzawh nading pen mimal khat ciat lungsim sungah om tek dingin ka um hi.\nZogam i cih pen nidangin singzing lak hi a, singkung lopa dum dildialin luituite luang sialsialin nuntak gim a nam mahmah mualtang dungte hi a, tu-in ahihleh singkung lopa zong po zo nawn loin luituite nangawn a kang phialphial hita a, guahtui man nawn loin khuahun kikhelna hangin khawhsa kikham zo nawnlo hi. A khuahun mah tawh kizui-in apil asiam anei alamte zong i Zogam ah hong heupian ta-in nuntak khuasakzia pen hong haksa tektek hi.\nNuntakna haksa ahih man a cina a omleh neihzah tawh kituaka kibawl kikep hi-in, nuntakna nangawn in a zuizui hita mai hi. Tua ahih manin, i Zogam sungah Nu nei lo, Pa nei lo, Nu le Pa nei lo, Nu le Pa om napi nektawm ding nangawn a nei lo Nu le Pa, naupang tampitak om mawk hi. Pilna sin nang genlohin, nektawm ding a nei lo tampitak ki-om mawk hi. I Zogam ah hih bang haksatna a nei pen kitam mahmah hi. Apil asiam ding mailam ah Zogam ading kizang thei mahmah ding pen khuasung khuavai ah sang kah zo lo a, a vakthap tampitak om lai mawk hi. Apil asiam teng lah paipai-in i mipihte hi ci koih leeng laitan nei mel lo honkhat in i khua i tuite hong makaih leh khuangaihhuai mahmah leh kilawm hi. Pawlkhatte bangin bel an ngah theihna peuh, pilna sin theihna peuh ah kha ziauziau uh a, tuate bela mi lah mangthang, a kha lah mangthang hi pah lel hi.\nTua ahih manin, mun tuam, gam tuam, minam tuamtuamte laka Pasian’ thupha sanga om Zomi te aw, i Zogam leitang ah i ngeina Khuado, Sialsawm cih i ngeinate a kineih zawh loh ban ah neilopipi, siamlopipi-in tagah kepnate kiphuan kipansama i Zogam haksatna tawh teh leng nasepsate ci’ gei (Zoci) peh zong bang zo lo ahih manin, i Zogam leitang in nang mahmah kisam teh, ci-in kap ngutngut hi.\nZomi na hihna Zogam leitang tungah na kilatsak zawh nading Topa in thupha hong pia kim ciat ta hen. Rev. Kai Cin Mang (BOM) B.A.B.S; B.C.Min.; M.Min, Founder & President, Bethesda Orphanage Ministry, Tedim\nPrevious: Pumpi cidam nang nui in ~ Zingsol\nNext: Christian Hymn te’ tangthu: Calvary Ah


url: =Pata kimu ta ~ Tdkhen :: ZOMI DAILY\nposted on 1 February 2018 at 10:05 pm Lomkholna: News, Tdkhen\n1967 kumin Hongkong khuapi ah Vietnam nungak khat leh Taiwan tangval khat a kingai uh hi. Hunkhat ciangin nungaknu pen vaidangkhat hangin a gamah ciah kik hi. Tua banga a ciahding ciangin a lawmpa in a zungbuh, a tunga a min ki-at leh a man (photo) a lawmnu a kem sak hi.\nA lawmnu zong Vietnam gam a tun ciangin nau a paai ahih lam a kithei hi. A nau hong suak ta a, khanih a phak ciangin a tangek a sihsan hi. A sih madeuh takin, a lawmpa in a kepsak a zungbuh leh a man pen a tano’ min dingin a nusiat hi.\nTua tano pen hong lianta in, hong nungak ta a, tagahno khat ahihmanin a pa kan dingin Taiwan ah a pai hi. Tua nu pen a min Tran Thikham ahi hi.\nTua banga a pa a zon nading hun a lakna-in mi’ inn khat-ah sum a thalawh hi. Cina kem hi a, nasem a cialpa ii’ zi (a pi) hipah-in, thazaw natna a vei khat ahi hi. Kha sagih khit ciangin a cina kep pen a si ta hi. Tua a cina kep a sih ciangin nungak Tran zong mundang, Kinmen Island ah nasep dang zong dingin a kisuan khia leuleu hi.\nKinmen atun ciangin Tran in a thungpi a mangngilh lam a phawk pan hi. Tua a thungpi sungah a pa’ zungbuh leh a man a koih ahi hi. Amah’n zong a thungpi lehdelh kik dingin palikte’ kiangah a buai’na thu a hilh hi.\nTua banga a buai sung mahin nalamdang khat hong piang hi. Bang hiam!..\nA nasepna-pa in tua thungpi sung na en-a, a sungah Ama’ Zungbuh leh a man (photo) a na om ngiau hi. Amah zong a zi’ sihkhit phet leh, a nasem nungakno pen, “Ka tanu himai lo ding hiam” ci-in, thakhat thu in, vanleng tawh Kinmen Island lamah a nungdelh vingveng hi.\nA kimuh uh ciangin lungdam lua in, kitawi, kinamh-in a kikahkah uh hi. Tua thu ah mite in zong lamdang sa-in kibuai’pih a, pata taktak mah hiam, ci-in siavuante a sisan (DNA) uh ki-en sak pha uh-a, pata taktak na himawk uh hi.\nNungakno Tran in zong a zonzon a pa Tsai muta ahihmanin, a kisam ding tuamtuamte Zum lamah buai pah uh a, Taiwan a innpi vuah a pa tawh a ciah lenlen ta uh hi. Tdkhen\nPrevious: Thai kumpi te photo meitawh ahalsak khangnote kumtampi thong kikiasak\nNext: iPhone gu in sangsia te’n ngawh ahih manin aki guiawk sangnaupang numeino sita\nZCRC pan Zomi buptung Zogam sung COVID-19 vai thu pulakna\nZomi North Cup 2015 ong nai semsem ta


url: =Thuthak Tomkimcing 20 May 2014\nA. Dahpih na' (RIP)\nRev. Dr. S. Pu Pau Khan En (President of GZA)' pum langkhat ahi Sianu Pi Zen Kho Do in 2014 May 20 nikai daak 5 pawlin Asia Taw Win pan in a nuntakna hu hong beisan hi. Tua mah bang in Malaysia ah zong Pa On Khan Kam Thang kum 50 ( An langh ) in zong ainn kuanpih leh khualeh tui mite nu sia in van gam hong zuatsan hi. Pa On Khan Kam Thang 21 May 2014 zinglam 9:30-11:00 ZAM hall ah hun nunung zatkhop na nei ding hi.\nB. 8th' ASEAN Defence Minister's Meeting\nA (8) veina ASEAN kivenhuh Mangputal meeting 20 May 2014 Myanmar gam Nay Pyi Taw ah bawl uh hi. Myanmar ai awh in General Wei Lwin zong meeting kiheel hi. Meeting 8:00-11:45am hungsung aneih khit teh 17 may in Laos gam ah vanleng tawh akia Ltd,General Douang chany Phichith dahpihna bawl uh hi. Tuazom in Kumpi Thein Sein om na zumphual va pha uh a, zahtakna va bawl uh hi.\nC.Letpadaung ah China minih kimat vai in Palik nih liam\nLetpaduang project huamsung om SeGyi khua ngei ah Sxen ten nih in huih bangzah niin hiam cih ateh uh leh khuami te 20 in um cih in 18 May in man uh a, Siamsin na sang ah khum uh hi. Nitaak daak 6:20pm hun in Mawtaw hawl pa khah khia in Sxen te nih akhum amatlai nahang in Palik te ahon khia ding in va kuan uh hi. Khua mite leh Palik te kibuai uh a, Palik Sein Myint leh Kuang Myat Thu liam in zato tung hi. Khua mite'n palik te zat mawtaw 5 leh Cycle 12 denzan nikneek sak uh a palik teng gual lel in ciah kik sak uh hi.\nD.Thai gam thu neihna galkap te'n la thau ging selo\nAbeisa kha tampi sung Thaigam kiukna kitokpoi na teng Thai galkap te in tawmvei Martial Law tawh thuneih na 20 May 2014 zinglam in buluah uh a mun thupi pawl khat umcih in la uh hi. Tua mun ah bangmah thusia piang se lo in Naupang te naleng Thai galkap te thaupi tung khawng ah lungnuam tak in kimawl sak in dai mahmah hi. Sisan luanna, khitui luanna, kahna kisat kivuakna omlo cih kiza hi.\nE. Zolai sinna Sangtuah pawi kibawl\nZogam Tedim khuapi huam Huapi khua ah abeisa Kalnih sung in Zolai sinna nei uh hi. Tua sung ah Zolai sin siamsin sang naupang 90 pha uh hi. Nuamtak in sin thei uh a, Nuamtak simthei gelhthei uh hi. 18 May 2014 Sangtuah pawi bawl uh hi. Sang Naupang te pawi man khit teh Laipian Pau Cin Hau in kum 15 tawntung natna pan damna angah na gamdaih Pasian paaina abawl namun Ngennung gamsung suangphuh mual ah pai uh a lungdam koh na bawl cih kizahi.\nF. A haa tang 20 akizom in abot khia nu si\nUSA gam ah kum 64 apha khin Judy Gan kici tanih neisa pi teek khat in Connecticut state sung om Doctor Rashmi Patel kiang ah a haa akizom tak in tang 20 bot khia sak hi. Tua leh piteek nu si miau ahih man in 18 June 2014 in Doctor Rashmi Patel thusitna thudot thuak ding a license kumpi laksak thei ding kici hi. Doctor ahuh Nurse in 911 asap hun in Gan tawmtawm nak litlit lai hi cihi.


url: =Singapore ah River Taxi khat meikang, ahawlpa ki muzolo :: ZOMI DAILY\nSingapore ah River Taxi khat meikang, ahawlpa ki muzolo\nposted on 13 July 2016 at 7:43 am Lomkholna: News, Sawltak, Singapore, World\nSingapore khuapisung Esplanade gei aom Marina Bay tuitung ah khualzin mite puakna River Taxi khat Tuesday ni in meikang cih Channel News Asia pan kiza hi. Mei akat ciangin ahawlpa tuisung ah tuaksuk a, kimuzo nawnlo cihi.\nTuisunglut siam Divers te’n zongpah ngeingai uh a, nitaklam ahih manin tuisung hoihtak ki mutheilo in zonhamsa ci’n Singapore Civil Defence Force (SCDF) te’n genkhia hi. Ahawlpa Boatman bek amangcip hi a, adang asi aliam kuamah omlo cihzong SCDF te’n genkhia hi.\nHih Accident amittawh amu Eyewitness Kenneth Lim in Video Clips tomno khat nazaih a, ama ii genkhiatna ah hih gunkuang pen mei akatciangin mikhat tuisung ah lengkhiapah hi. Tuakhit ciangin adang Boat nihlehthum inzong aphual ah delhphei uh a, ahi zongin Boatman pen ahonkhia kuamah kimulo cihi.\nAnuai ah Video Clip tomno khat…\nSCDF te genna ah amaukiang hih meikangvai 6.26pm hunlian in kizasak a, hih luipigei aom Water Jets te nihtawh meikiphelh cihi. Channel NewsAsia te genna ah nitak 7.15pm hunin mei kiphelhsiangzo cihi. ZD Sawltak #zomidaily\nPrevious: Baghdad ah Car Bomb kitam, mi 12 si, 37 liam\nNext: Italy gamah meileng kiphukha, mi 22 si, tampi liam\nUN Youth Forum 2030 kamkupna tomkim ~ Bob Tuangpi\nMinam itna ~ ~ T. Sawm Lian\nJapan, Hokkaido ah khuasung Bus te ahawl omlo in zatsawmta


url: =Tanglai Pate’ Upna | Zomi Lyrics Directory :: Zomi Music and Songs Tanglai Pate’ Upna | Zomi Lyrics Directory :: Zomi Music and Songs\nTanglai Pate’ Upna\nFrederick W. Faber (1814-1863) Henri F. Hemy (1818-1888)\nAdapted by James G. Walton (1821-1905)\nHebrews 11 sungah upna pa tampite’ thu kimu hi. Pasian a upna hang vua a nuntakna uh a pia velvel upna pate’ thute i sim ciangin hong lawpsak-a hong hangsak hi. Thuciam Thak a kigelh cil hun-a kipan upna thu a hutna uh hanga a nuntakna uh a na pia mi tampi na om khin hi. Tangthu siamte’ genna ah i Topa’ kikhailup hun-a kipanin upna hanga thahna a thuak mi a kigawmin awn 50 peuhmah pha khin ding hi, ci uh hi. Tuhun, mite pil khin a kicih hun nangawnin, upna hanga bawlsiatna leh bawlsiatna gentaak loh thahna nangawn a thuak mi tampi om lai hi.\nHih la a kisak simin Hebrews 12:1,2 a, “hih zah taka a tam teci meiipite in hong um ahi ciangin” a cih misiangthote etteh-in i “mai-a kiciamtehsa tai kidemna” sikdo taka i tai ding hong phawksak den hi. Christian upna tangthu ah nuntakna sangin Pasian upna a thupisakzaw mi tampite’ gou a luah i hih lam i phawk den ding hoih hi. 1st century hun lai-a thu um mite leh Roman Catholic pawlpite’ bawlsiatnate, Louis XIV hun lai France-a bawlsiatna thuak Huguenots-te, a hih kei leh biakna lam bawlsiatna a thuak mite in suahtakna lunggulh-a gamthak a satna pan un America kici gam thupi mahmah khat hong piankhiatnate zong gengen theih ahi hi.\nAhi zongin hih “Tanglai Pate’ Upna” la sunga kigen tanglai pate leh a upna bilbel uh bel 16th century lai-a thahna a thuak Roman Catholic makaite leh a upna uh a kigenna ahi hi. Hih lamalte a phuakpa Frederick William Faber pen England gam Calverley, Yorkshire ah June 28, 1814 ni-in suak hi. A pa Pasian’ nasem khat hi a, Calivinism upna ah khauhtak-a kipantah khat ahi hi. 1843 kum, Oxford University ah pilna a sinna a zawh ciangin Elton, England-a Anglican pawlpi neu khat ah minister-in om hi.\nA khangno lai-in Roman Catholic upna leh ngeinate nakpi-in langpan hi. Ahi zongin tua hun laitak pen Oxford Movement ahih kei leh Tractarian Movement in Anglican pawlpi nakpi-a a nawk laitak hi a, Wesley-te unau in mimal pianthakna uanggen-a lai nangawn a thei lo mipite in san nop a sak mahmah laitakin, laithei mipil zawdeuh-a kinei Oxford Movement makaite in pawlpi ngeina tuamtuamte (liturgical and ceremonial church services) tungtawnin biakna maan taktak kinei thei hi, ci-in gen uh hi. 1833-1850 hun sungtengin Oxford Movement in England gam biakna kalsuanzia zo mahmah a, Anglican Church makai tampite Roman Catholic pawlpi ah lut uh a, pawlkhatte in Anglo-Catholics a kici khat phuan helzen uh hi.\nFaber zong a nasep kipat cil lamin Oxford Movement in zo sim mahmah hi. Anglican Church minister a sep zawh kum thum khit ciangin Roman Catholic pawlpi ah lut hi.A sawt lo-in Father Wilfrid cih min ngah pah hi. Roman Catholic pawlpi ah a lut khit a sawt lo-in tua pawlpi sungah mipi la kisam mahmah cih mukhia hi. Anglican pawlpi sung, a diakdiakin a evangelical lam deuhte ah mipi laksakna bangzah in thupi cih thei ahih manin Catholic pawlpi tangthu leh upna a khangsak ding la phuah ding tup lianpenin nei pah hi. Kum 49 pha a a sih ma-in tua bang la dawng 150 phuak takpi hi. Tua banga a hanciamnate pahtawina-in Pope in Doctor of Divinity Degree pia hi.\nFaber in Great Britain gamah Henry VIII in kumpi a sep laitak, Anglican Church a kiphuat cil lai-a thahna a thuak a makaite uh a kiphawkkik nadinga hih “Tanglai Pate’ Upna” a phuah ahi hi. Hih lamalte 1849 kuma Faber’ kaihkhop Jesus and Mary: or Catholic Hymns for Singing and Reading labu sungah kihel hi. Ni khat ni ciangin England gam buppi Roman Catholic suakkik ding cih Faber’ lam-etna ahi hi. Tuhun-a kisa “Tanglai Pate’ Upna” la sunga kihel lo, a phuah cilna sunga taang khat bangah hibangin gen hi:\nWe would be true to Thee till death.\n“St. Catherine’s Tune” kici hih la-aw bel Roman Catholic laphuaksiam minthang Henri Hemy’ phuah ahi hi. Amah England gam Castle-Upon-Tyne ah November 12, 1818 ni-in suak hi. Tynemouth-a pawlpi ah a kizahtaak mahmah organist leh la-aw phuaksiam ahi hi. 1864 kumin a kideih mahmah Catholic Hymnal, Crown of Jesus kaikhawmin khenkhia hi. Hih la-aw bel “St. Catherine, Virgin and Martyr” kici Catholic a,4th century hun lai-a thahna a thuak Catherine of Alexander pahtawina-a a phuah ahi hi. 1874 kuma a khet Plain Song Music for the Holy Communion Office kici labu sungah “Faith of our fathers, holy faith, we will be true to Thee till death”a cih teng James G. Walton in a behlap ahi hi.


url: =Tonh Thu (2) ~ Awn Za Pau :: ZOMI DAILY\nposted on 24 November 2015 at 9:52 am Lomkholna: Article, Awnzapau, Ngeina\nTonh Ding Vaihawm Kholhna :: Tong ding cih ciang in an ih hauh kum ahih kul hi. Ei bek hauh zong tawh kivaihawm ngam lo in, ih beh ih phung, ih sungh ih pute zong, a neih kul hi. A hi zong in ‘tonh’ ding pen innteek te’n zong vaihawm masa ngam lo zaw uh hi. Behsung phungsung khat peuhpeuh ah a tong zo ki-om kei leh, beh dang phungdangte’n enneu uh ahih man in, a tong dingte sang in a beh a phung in deihsakna hanthotna tawh, behsung vaii lianpi vaai thupi mahmah khat in kinei aa, hamsa tanggpi mah a kivaihawm ahi hi.\nHih vaihawmnate kipat khiatna pen khuado hun sung, khuado lawmh anneekpawi bawl hunsung ahihi. Khuado lawm anneek khawm pen behsung unau sung ah bangkuapi/thalloh pite inn ah kibawl aa, tua pan kipan in thu hong piang khia ahihi. Khuado lawmh anneek pen, sungh leh pute kikonlawh peuhmah lo in pasal unau laizom teng bangkuapipa inn ah kipawl khawmin kine a, tua sung panin kikupna leh khensatna hong pia khia ahihi.\n01. Thallohte zu khol aa, a mau a tanupi tuitak tawh ne khawm uh hi. Tonh hun sung ciang in Thallohte tawh kithuah khawm uh aa, a tongte a’ding in ‘khuangsua tanu’ kici pah hi.\n(h) Tanute sagawh ni in zong a ‘Saneido zu’ ding mah sehkhol uh hi. Sagual gawhni mah bang in sa gote taak sa in sialki tawh zu hawm uhhi. (azom omlai hi…) Agelh: Awn Za Pau\nPrevious: Jesu in a khangnolai hongpia hi ~ Dr. Ngul Khan Pau\nNext: Zomi a ka pian – 1 ~ Hau Za Cin


url: =Ka Nu hong gen tangthu te ~ Zomi Quavadis :: ZOMI DAILY\nKa Nu hong gen tangthu te ~ Zomi Quavadis\nposted on 5 December 2016 at 9:39 am Lomkholna: News, ZomiQuavadis\nKa neulai a ka nu ong hilh tangthute ka ngaihsut kik ciangin thupisa lua ingh. Thangho Liando, Gaalngam leh Hangsai, Mandawng, Vanleng Tanu, Mauzuang, Cingkhup leh Ngambawm, Penglam, Dahpa…cihte pen nitaak simin lup ding ciangin hong gen thei zel a, tua tangthute tungtawn in thuhoih thupha tampi kithei tuam hi. Tua tangthute pen tangtawn a kipan tuni ciang dong a kigen sawnsawn hi in, thuhilhna leh ih khanglui thute ahihi.\nTuhun ciangin Zomi nupiten tua bang tangthute ih tate tungah ih gen thei lai hiam? Mangte tangthu Cinderella, Snow White, Harry Potter ih cihte zong thupi sam naven, ahizongin ei Zomi ten zong tuate sanga hoihzaw tangthu tampi ih nei hi. En ih tate tungah pupa khanga ih kigen sawn tangthu hoihte gen kikkik kei lehang a sawt lo in hong mangthang ding hi. Tun zong tua tangthute a thei nawn lo Zomi nupi papi tam khin mahmah hi hang.\nLaisiangtho sunga Pasian mizat te tangthu zong thupi a, leitungbup in a theih mi thupite tangthu zong thupi hi. Ahizongin ih Zomi sungah zong mipil leh a etteh huai tampi ih nei hi. Zomi sungah ih mipil ih misiam te thu zong kigen sawn tangtang ni.\nGentehna in ih pu Cin Sian Thang te, Bishop Felix Lian Khen, Dr. Do Suan Mung, Pu Zokhai, Sia Thawngno, Pu Thualzen, Pu Song Theu…cihte zong mi thupi vive ahi uh hi. Bang hangin tuate thu gen ding sangin namdang midangte tangthu kigengen zaw ih hi hiam? Zomi te pen midangte a thupisak zaw dente hi hang ih cih pen ei sunga mi thupite tangthu ih kigen sawn loh man hi cih kei muhna hi.\nRelated: Mi picing te nuntakzia ~ T. Sawm Lian\nZomi ten zong ei sungah mi thupi leh a etteh huai tampi nei hi hang. Tuni a kipan amaute thu kigen sawnsawn ta ni. Namdang midangte thu bek kigen niloh nawn kei ni.\nPrevious: Zomi pih tungah huh ngetna! ~ Zomi Quavadis\nNext: Koi manzaw: Christmas maw, X-mas?\nMangdan khempeuh zong hoihkhin samkei! ~ Tual Khan Suan\nSingkung phuk lohding, it ding a thupitna\nZAM Thupuak :: 02 July 2017 (Naupangte siat theihna)\nMandalay ah agil akizom apeng nihte buaina omlo in ki at khiat sakthei ~ ZD


url: =CHIN leh ZOMI atom in ~ Dr. James Dongno :: ZOMI DAILY\nCHIN leh ZOMI atom in ~ Dr. James Dongno\nposted on 21 March 2016 at 9:56 am UTC+9:30 Lomkholna: Article, JamesDongno, Politics\nMythology : India gam lam aa om Marte, Lushaite, Gangte in “ Leitung mihingte, ‘Ciinlung, Tsinlung, Sinlung, Jinlung, Chinglung’, kici suangpi khat, kuahawm khat ahk leitung gil sung panin mihing ong piang khia hi”ci aa upna ahi hi. Hih panin Chin akici min ong piang hi ci uh hi. ( L H Sakhong ‘s In Search of Chin Identity.2003 p 1) Hih pen, ei Kawlgam lam ah kiza ngei lo-in, Falam khua gei aa Lailun kuahawm leh Tedim gei aa Khuul khuahawmte bek i pian khiatna ci-in tangthu kigen i za ngei hi. Hih pen khanglui thu upna hi aa, kuahawm sung pan mi piang ngei lo hi.\nEtymology: Tanglai Kawl Kumpi masate-in Thet(Sak) kici ( tu’n Manipur leh Tripura) galte adal dingin deih uh ahih manin, Khamtungmite (the tribes) bangmah nawngkai sak see lo-in amau gam ah nuamtakin na om sak uh hi. Tua hi aa, galdal uh ahih manin ‘ lawm, zawl, allies or comrades’ ci-in na sam uh hi. ( Prof. Gordon Luce, Old Kyaukse and the Corieing of the Burmans 1959, Journal of the Burma Research Society 42, 1:75-109). Kawl pau-in ‘tha nge chin’ , ‘ a chin chin’ na ci uh aa, tua panin Chin kici ong piang hi. Ahih hangin Chin akilawhna bulpi athei lo mi pawlkhatte-in Khamtungmite-in bawm zangh uh ahih manin ‘Bawm’ ci-in zong asam uh hi. A taktakin Chin leh Bawm a aw akibat hangin a at dan laimal kibang lo hi. ( Prof. F K Lehman, The Real Facts from Linguistics and Anthropology. P 92-93)\nHi bangteng hi aa, Chin pen, 1. Tanglai upna hi-in tudong, Chinlung a omna ki thei lo hi. 2. Kawl Kumpi masate-in “Lawm aw, Zawl aw…” ci aa ong sapna hi bekin ei leh ei, i pu/pate hun aa kipan cikmah hunin Chin i kicihna tangthu sung ah om ngei lo hi. Midangte ong lawhna uh hi bek aa, pawl khatte bangin “Bawm” ci-in kona in ong nei zaw lai uh hi. (Lehman). Zandiak mahmahin, facebook sung ah Zomi khat Vice President ong ngahna a lungkim lo midangte-in bawm kisuai lim khat tawh ciamnuihna-in aki suaksak i mu lai hi.Tua ahih ciangin, i minam min, national min hi lo hi. 3. Chin pen ‘Chinlung’ suangtum pan piang cihna ahih teh, Pasian thu um mite adingin Minam Min National Name aa zat huai het lo hi. Leisung, suangtum, kua hawm sung pan khawng aa piang hi thiam bek lo-in Pasianin ong piansak, ong it, Pasian’ tate i hi hi.\nKhamtung ah i kah toh maa ciang pen, Khuul aa piang, Ciimnuaimi, Lailun aa piang, Laimi, Tedim, Falam, Haka, Matupi, Mindat, Kanpetlet leh Paletwa cih bang om nai lo hi. I vekpi-in Zomi i hi khin hi. ( Col. TH Lewin, Baiyue, Carey & Tuck, U Thein Pe Myint, Daw Khin Myo Chit, om lai )\nDr Dong No, Sydney Australia


url: =3. THUKHUK NGAIHSUTNA SUNGAH NGAIHMUANNA OM KEI ~ MUC\n3. THUKHUK NGAIHSUTNA SUNGAH NGAIHMUANNA OM KEI\nAdmin 12:03:00 AM Articles, MISSION NEWS\nTua teng atuah khak khit ciangin Gustavo in anuntakna beisa te hong ngaihsun kik hi. Kum 12 aphak in, a nulepate in Seventh-day pawlpi sang khat ah sang kahsak uh hi. Gustavo ahih le tua sang laite-ah lunglut khol lo hi. Adiakdiak in Bible lunglut lo zawlai hi. A khaanpih te-in zuu leh\nkhamtheih tuamtuam zangh dingin pantah uh ahih manin a tansang lam a tunciangin Kaanza, zuu, bengh cihte alunggimna beisak dingin zangh zel hi.\nGustavo in tua bangin khat vei peuhmah zong meditation tawh kisai-in— Nisuahna lam te-a’ hitaleh, Khristian te-a’ hitaleh zat nawnloh, sin nawnloh dingin akhentat ta hi. Tua bang ahih sangin Laisiangtho sim in hoihtakin ngaihsun in nuntakpih ding ahihna hong tel mahmah hi.\nTua bang-a meditation bawlna pen lauhuai mahmah a, Pasian in tuabang te-ah makaih het lo hi. Tua ban ah Yoga ki ci zong dawigilote’ khutzat hi cih phawk ta hi. “Yoga tawh kisin lecin na\nlung hong nuam mahmah ding, Laisiangtho sim lah kul se lo, Jesu neih lah kul se lo, na sungah khaa te-in na hong sem hi ziau.” Gustavo in ci ngei hi. Tu-in ahih leh Gustavo kum 40 pha ta-a, laibu zuak leh cimeek nasep sem hi. Pawlpi’ nasepna ah maa apang mahmah khat ahi hi. 2016 kum-a kilam, Nueva Sajonia Seventh-day Adventist Church tawh akizom, Community Center ah amakai pawl ahi hi. Aveng apaam te’ kiangah Khamtheih guihtheih leh Meditation cih te-in lungnopna tatak hong pia lo ahihna gen den hi. “Meditation in hong sangkhai to-in, i lung tawmvei sung hong nuamsak tawh kibang napi-in anunglam teh hong siasak zaw hi. A tatak kicinna-in Jesu’ sung bek ah om hi” Gustavo in ci hi.


url: =Kumpi Nihnate 24 | Siantongluan.net\nKumpi Nihnate 24\nKumpi Nihnate 24 |\nAma hun sungin Babylon kumpipa Nebukhadnezzar hong kuanto a, Jehoiakim kum thum sung ama nasem a suak hi. Tua ciangin Jehoiakim in amah lehdo hi.\nTua ciangin ama nasem kamsangte tung tawnin a gen Topa thugenna bangin Judah a susia dingin ama langkhatah Topa in Khaldea mihonte, Syria mihonte, Moab mihonte, leh Ammon mihonte a sawl hi.\nAma gamtatnasate khempeuh tawh kizui-in Manasseh khialhna hangin ama muhna panin amaute a khinkhiatna ding, leh a diakdiakin, amah in khialhna neilo mite a thahna hangin Topa thupiakna tawh Judah tungah hih thu a hong tung taktak ahi hi; bang hang hiam cih leh amah in a mawhlo mite sisan tawh Jerusalem kidimsak a, Topa in ama mawhna maisaklo hi.\nTu-in Jehoiakim sepna a omlaite, leh a hih khempeuh, Judah Kumpite Khang Tangthu Laibu sungah kigelh hi.\nTua ciangin Jehoiakim si a, ama tangin a tapa Jehoiakhin in a uk hi.\nTua ciangin Babylon kumpipa in Egypt lui panin Eufratis gun dong Egypt kumpipa neih khempeuh laksak khin ahih manin Egypt kumpipa a gam panin hong kuankhia kikzo nawnlo hi.\nJehoiakhin kumpi a suahin kum sawmlegiat pha a, amah in Jerusalem-ah kha thum sung uk hi. Ama nu min Nehushta hi a, Jerusalem khuami Elnathan tanu ahi hi.\nA pa gamtatnasa khempeuh bangin Topa muhna-ah amah a sia gamta hi.\nTua hun laitakin Jerusalem-ah Babylon kumpipa Nebukhadnezzar hong kuanto a, tua khuapi a umcih hi.\nAma nasemte in a umcih laitakin Babylon kumpipa Nebukhadnezzar tua khuapi-ah hong tung hi.\nTua ciangin Judah kumpipa Jehoiakhin in Babylon kumpipa tungah amah-a kipan, ama nu, a nasemte, a uliante, leh a kumpi inn-a zaneite a kipia hi. Topa in a genkholhsa bangin Babylon kumpipa in ama uk a kum giatna kumin thongkia-in amah la a, Topa biakinn-a van manpha khempeuh puakhia-in, Kumpi Solomon in a bawlsa, Topa biakinn sunga kham nazat khempeuh a satnen hi.\nAmah in Jerusalem mi khempeuh, a ulian khempeuh, leh a thahat a vanglian khempeuh, galmatin tul sawm, leh khutsiamte leh sikseekte khempeuh a ciahpih hi. Tua gama a zawngpente simloh kuamah dang om nawnlo hi.\nAmah in Babylon-ah Jehoiakhin a ciahpih hi. Kumpipa nu, kumpipa zite, ama nuai-ah a zaneite, leh tua gamsung ukpite, Jerusalem panin Babylon-ah galmatin a la hi.\nBabylon kumpipa in a thahat, galdo dingin a hoih mi thahat khempeuh a vekpi-in tul sagih, leh khutsiamte leh sikseekte tul khat, galmatin Babylon-ah a paipih hi.\nTua ciangin Babylon kumpipa in Jehoiakhin tangin ama pa sanggampa Mattaniah kumpi-in koih a, ama min Zedekiah-in a khelsak hi.\nZedekiah kumpi a suahin kum sawmnihlekhat pha a, amah in Jerusalem-ah kum sawmlekhat sung a uk hi. Ama nu min Hamutal hi a, Libnah khuami Jeremiah tanu ahi hi.\nJehoiakim gamtatnasa khempeuh bangin Topa muhna-ah amah a sia gamta hi.\nBang hang hiam cih leh Topa hehna hangin ama kiang panin amaute a paihkhiatna zah dong dingin Jerusalem leh Judah tungah thu hong om hi.\nTedim Lai Siangtho / Laibu: Kumpi Nihnate 24


url: =Tulaai Leitung Thuthang tuamtuam Updates September 14, 2016 :: ZOMI DAILY\nposted on 15 September 2016 at 7:55 am Lomkholna: Khawmpau, Myanmar, News, World, Zomi\n• Ateek te lam teng avaphaak khit ciang USA gam sung ongzin Kawlgam State Counselor Daw Aung San Suu Kyi September 14,2016 ni in White House ah US President Obama tawh thukikupna nei uha amanphet in Kawlgam tawh kisai khalna kheempeuh heemkhia ding in US te kikithawita uhhi ci in Obama in taangko khia hi. VOA\n• September kha 17,2016 ni ciang in New York Khuapi sung a om ahi Kawlgam tawh kisai UN Zumpi huangsung ah Daw Aung San Suu Kyi leh Kawlgam mi pawlkhat kimukhopna UN Ambassador Pu Hau Do Suan vaaihawmna tawh ongding a, Tua mun ah Zomi Innkuan USA makaai te zong vakihel in Zomi thu nasiatak in vasung ding uhhi. ZIUSA\n• September kha 12 nipan kipan in Pasian meel theilo in akiphasak mahmah ahi North Korea gam ah nasiatak in tuicin tung a, tuni ciang mi 133 sikhin in 395 mangthang cip hi. Inn 35,500 tui in tuumcip a mipi 107,000 in giahnading neilo in lamdung lamvaai ah kithehthaang uhhi. Khuahun peen guahlahzuzu avotna lah Minus 25 Degree bang hita ahihman in sinkham huai mahmah ta hi.VOA\n• Ongtungding kum 2017 aiding US gamte in Leitung muntuamtuam pan Refugee ( gambeelmi) 110,000 lading ci in September 14, 2016 ni in Official in taangkokhiat na nei uhhi. Abeisa kum tukum in ahihleh 85,000 alak uh hi a azahthum phial khanto uh ahihi. Zomi te ading in zong lampi omlaai veve ding hi.CNN\n• US Democratic Party pan President Candidate Pi Clinton 911 phawkna ni in lung-am in puukdektak a anatna akisit ciang Pneumonia (Husam natna) nei himah leh tu in hoihkik a a campaign September 14, 16 ni in zomkik thei hi. Akidempih Republican pan Donald Trump zong lawmnu damlo ahihteh kei ading in gualzawhna ding hi ci in anuih peempaam laaitak in 2008 kumpan kuamah huh ngeilo pi Trump Foundation ci in cimawhhuh bang in ama aituam na naseem cih mawhsakna tawh athu kikan citcit ahihman in dahnuih hi. Tulaaitak in Clinton-46%, Trump 38.8% himawk hi.CNN\n• Leitung ah 2016 kum aiding in ahaat peen peen ding aki um mawh Typhoon huihpi leh guahpi in September 14, 16 ni in Taiwan gam zialto a mibangzah si a bangteng kisia cih kithei naailo hi. Hih huihpi in China gamlam manawhto a asawtlo in China gam nawktoding ci in mipil ten gen uhhi.BBC\n• Pinglong khawmpi khit zawh September 13,2016 zingsang KIA gaalkaap te leh Kawlgam gaalkaap ten tawmvei thautang kilawhkheel uha, tunbel daaita ci uhhi. September 12,2016 ni mah in Kayin gamgi cingte leh Kawlgaalkaap kipawl in DKBA gaalkaap te dohuan uha, Kawlgam gaalkaap lam pan akuan tam mahmah in aciahkik tawm mahmah uhhi.IRRAWADY\n• Social Media ah aminthang mahmah Zomi Party thak tawh kisai in pawlkhat in Birthday Party hi acilah om in Pawlkhat in lah Zomi Council minam kipawlna kipuahpha hi aci lah om in thukician taktak bangmah omnaailo hi. Athupaizia mipawlkhat gendan in 2015 Kawlgam kiteel sung a ZCD Party pan Candidate angahzolo pawlkhat I propaganda (huihbung) hiding in zong kilam en in. Internet pan kaihkhop\n• Zomi te Ngeina lah ahi Kumthak leh Annlaak pawi zong akici Khuado Pawi peen Kawlpi leh Tedim Khuapi te ah Zomi minngiat tawh thupi tak in tukum kibawlding cihthu kiza hi. USA gam Bowling Green ( New Zogam ) ah zong October 15,2015 ni ciang nasiatak in kibawl ding a Zomi sung ah Lasa siam mahmah Pu Thawn Kham tawh hunnuam zangkhawm ding cihthu kiza hi. ZIKY\nPrevious: Zomi Pau tuamtuam ~ Paul Thangpi\nNext: Vaihawm zia nam nih ~ Tual Khan Suan\nKumpi Phiangsiah (Government Tax)\nPyidaungsuh Hluttaw (Union Parliament)


url: =Hi Haggai Laibu sia B.C 520 lai a, kamsangpa Haggai tungtawn in TOPA thupuak tomno a kingawmtua laibu ahi hi. Mihingte saltanna pan hong cia kik zo in, Jerusalem khua ah kumtawmvei sung teang zo a, ahihang Biakinn sia a zancip sa in omlai hi. A lampuite ii Biakinn a sak kik natu thupiakna, a kithaksua le a kithiansua mihingte ii mai sangah maa vanna le kilemna a om natu TOPA in kamciam pia hi.\nBiakinn sak kik natu thu piakna 1:1-15\nHeenepna le lametna thupuakte 2:1-23\nTOPA in Biakinn Sak kik natu Sawl\n1Darius in Persia ngam uklian a sep a kum niina kum, a tha luk tha ni masa bel ni in kamsangpa Haggai tungtawn in, TOPA in thu son hi. Shealtiel tapa Judah ngam uk Zerubbabel atu le Jehozadak ii tapa Thiampi Saang Joshua atu thupuak ahi hi. *1:1 Ezra 4:24-5:2, 6:14.\n2Vaanglianbel TOPA in Haggai tungah, “Hi mihingte in tu hun sia Biakinn sak kik natu hunpha hi ngawl hi, ci uh hi,” ci hi. 3Taciang TOPA in kamsangpa Haggai tungtawn in hi thu teng mihingte tungah pia hi: 4“Ka mite awng, ka Biakinn a zancip sa in a om laitakin pha tak a kisa innte sungah banghang note teang tu nu ziam? 5Note tungah bang thupiang cisia mu ngawl nu ziam? 6Thaicii tam mama na tu uh a, ahizong an tawm bek na la uh hi. Anneak tu na nei uh a, ahizong na khamkhop tu na nei bua uh hi. Zu neak tu na nei uh a, ahizong na kham tham tu na nei bua uh hi. Puansilh na nei uh a, ahizong a lum tham tu na nei bua uh hi. Taciang naseam khat in a nuntak khom natu thalaw zo ngawl hi. 7Hisia banghangin piang ci in na he uh ziam? 8Tu in mual tungah kaato tavun a, inn thingte la vun, taciang Biakinn sa kik vun; taciang kei ka lungkim tu a, a kilawm bangin kei hong kibia tu hi.\n9“Anlaak tu tam mama na lamen uh a, ahizong tawmno bek piang hi. Taciang na an uhte na sungkhum uh ciang kong seamkeak sak hi. Banghang tabang vawt khi ziam? Banghangziam cile note mi sim in ama inn tu sa in a komlaak laitakin ka Biakinn sia a zancip sa in om hi. 10Tua hu in ngua zu ngawl a, bangma po thei ngawl hi. 11Leitangh tung, mualte tung, anciinna lo sung, sapit huansung, olive ciinna lo, an namcin kiciinna tung, mihingte tung, ngannote tung, na ciin sa theampo tungah nguatui kong hang sak hi,” ci hi.\nMihingte in TOPA Thupiak Ni\n12Taciang Zerubbabel, Joshua le Babylonia ngam saltanna pan hong cia kik theampo in TOPA a Pathian sawl bangin vawt uh hi. Amate lau uh a, TOPA ii kamtaipa, kamsang Haggai thu ni uh hi. 13Taciang Haggai in TOPA thupuakte mihingte tungah pia hi. “Note taw kei kong omkhawm tu hi, ci in kong kamciam hi,” ci hi. 14TOPA in mihing theampo tungah Biakinn sak natu thu mop hi; tua mihingte sia Judah ngam ukpa Zerubbabel, Thiampi Saang Joshua, le saltanna pan hong cia kik mite theampo ahi hi. Amate in Vaanglianbel TOPA a Pathian Biakinn ah nasep hong kipan uh hi. 15A hun sia Darius ngam uklian pa maan zawk kum nii kum, tha luk tha, ni kul le ni li ni ahi hi.


url: =Kigawm hoihmaw, kikhen sia? ~ Bob Tuangpi :: ZOMI DAILY\nposted on 12 October 2018 at 6:07 pm Lomkholna: BobTuangpi, News, Politics\nKigawm Hoih Maw, Kikhen Sia? ( Zomi leh . . .???) Minam leh gamvai akisep tak ciangin gambup thukhunpi nuai ah thudiktak tawh thuneihna (Legitimate power) ngah nang gamvai party (Political party) khat siksan kisem tek hi. Tua bang minam leh gamvai lapsang sawm vive gamvai party tuamtuamte in angimna uh atangtun nading gamvai adeihna uh (Political will) leh gamvai mungtup (Political goal) amualsuah nang uh thuguilet (Policy) tuamtuam neitek uh hi.\nMinam vai leh gamvai sepna ah amimal pen kilemlohna hangin sepkhoptheih loh cih bang ngimna akibat naak leh omlo zaw napi’n dinmun leh thu pomzia kilehbulh/kikeelki leh lamkhat kitawnkhawm thei hetlo hi.\nGentehna in Yangon khuapi pan (Flight destination New Delhi) vanleng tawh azin ding khualzinpa/nu leh Yangon khuapi mah pan Flight destination London) khuapi vanleng mah tawh manawhin khualzin ding pa/nu alampi kibanglo-in lampi khat bek zuikhawm ni cih gum mawk om theilo hi.\nKikhen sangin kigawm ahoih zawkna mun a om mah bangin, kigawm/kipawlkhop sangin kikhen/ki-akgualkhenna zongh ahoih zawk hun om veve hi. Minam kibanglo, ngeina kibanglo minam tuamtuamte kigawmkhop ding cih thadah innkuan/nupa khat nangawn kilemtakin kigawmkhop det ding baih hetlo hi.\nGanan/Mathematics gawmna (+?) cih igen ciangin nuntakna aneilote gawmkhawm lehang ahoihna tampi om hi. Gentehna in sum peekkhat leh peekkhat gawm leeng (1+1=2) suakin khat bek sa’ng mannei zaw hi. Ahih hangin akigawm khempeuh in phattuamna piakim tuanlo hi. Tui leh namgimtui gawm lecin anih tuak bang mah kimanna omlo hi.\nTui bek hileh kidawn thei-in namgim bek hileh setvante agamtat theih nang sem ban ah meivakna bung pan mei hong tangsak thei hi. Tui leh sathau gawm ekh lecin zong akigawmtheih gawp tei hangh azanghkha leh nekhate’ ading limna tatak (quality) neizolo hi. Ahizongin anih in kigawm hileh alangnih tuakin kimanna khat zong pialo hi.\nTua ahih manin, minam leh gamvai nasepna/minam leh gam ading aangsung khualna leh minam kepbitna (National interest and national security) tup leh ngimna tangtun nading lampi sialna ah kigawmna in thahatna hong piangsak maw? Kikhenna in mazanna, muibutna hong pia maw/ aih keh hong tuantualsak maw cih deihtak ngaihsunin khuadak hun pha mahmah ta hi. Minam leh gamvai ah zongh kigawm ding ihih leh tui leh namgim kigawm ih bang kha mawk diam?\nKuakua in bangbang genin thukawng a utut heithei, peithei phial ta leh itunnopna mun iminam aangvanna leh minam bitna (National Interest and National Security/ Political Destination) akibat kei leh lampi khat ah kitonkhawm thei hetlo ding hi. Agelh : Bob Tuangpi\nPrevious: Col. Khen Za Moong’ nuntak thupomzia ~ Lian Tuang\nNext: Gualzawh nading le matutding utmanlel in na nawlkhin khaklohding athupi pawlkhat ~ Job Cinpi


url: =United Airlines te’n Passenger khat taalkaih khiatgawp ahih manin mipi so ngeingai ~ ZD :: ZOMI DAILY\nposted on 11 April 2017 at 4:22 pm Lomkholna: News, Sawltak, USA, World\nUS gamsung ah United Airlines te’n Passenger khat vanleng sungah atukhinsa, Overbook ci’n taalkaih khiatsakgawp uh ahih manin Social Media tungah mipi te phunpah ngeingai uhhi.\nSecurity Officers 3 takin pasal akum tamsimkhin khat atutna panin kaikhia in, apamlam aom tutna ii akhutngakna tawh anak kitatkha sawnsawn ahih manin sisan naisan tawh kidim zihziah hi. Tuabang pipi mahin vanlengsungah taal kaihkhiatgawp uh a, tuapen Passengers adangte’n Video Record nabawlkha ahih manin, Social Media tungah aki thehthangpah ziahziah ahihi.\nTua vanleng pen United Flight 3411 hi a, Sunday ni in Chicago O’Hare International Airport panin Louisville, Kentucky zuanding in alengkhiading akithawi ahihi.\nTua aki kaikhiapa pen Asian mi hileh kilawm sawnsawn a, akampan siluanggawp in, amit limlangh zong sawileilai a, apuan agil kidawk gawpliangin kikaikhia mawk hi.\nAmawkna in atuanglah hisamlo a, sumpiakhin gigu, Passenger khatpen hihbangin abawlgawp uhpen United Airlines te kimawhsak mahmah hi.\nUnited Chief Executive Officer Oscar Munoz in hihvaitawh kisai in anasem te tungah lai khahkhia a, khial kisalo uh cisawnsawn hi.\nHihvai ah akihel Security Officer thumlakpan khatpa zong agamtatzia dik kisalo ahih manin, anasep panin ki tawlngasak phot cih Chicago Department of Aviation te’n genkhia uhhi.\nU.S. Department of Transportation (DOT) te’nzong hihvai tawh kisai in United Airlines te’n Overbook Rules zuihiam, zuilohiam cih sitcianna neiding, Passengers tetawh bangci bangin vaihawmding cih Guidelines tetawh sitcianna neiding cihi.\nVideo etnopleh: United Airlines Passenger Forcibly Removed on Overbooked Flight\nDOT Spokesperson khat ii genna ah Airlines te’n Oversold Flight aom ciangin azuiloding in Volunteers aki piakhiading ngettheih hi a, ahi zongin tuabang aomloh nadingin avaihawmding pen Airline’s te mawhpuak, Responsibility ahihi ci’n genkhia hi.\nHihvai pen tulaitak “sparked outrage” acih mahbangin Social Media tungah asosan laitak hi a, bangci bangin United Airlines te’n hong lemtuahdiam lunglut huai hi.\nAlso read: United Airlines te’n Leggings pheituam tawh zuihding phallo ahih manin kiphun ngeingai\nNungdiak mahmah inzong United Airlines te’n Leggings pheituam tawh zuihding phallo ahih manin kiphun ngeingai in, buaina lianpi piangngei khinhi. ZD Sawltak #zomidaily\nPrevious: Malaysian gammi IS makaipipa US kumpi in “most wanted” sungah koih ~ ZD\nNext: Kum 10 aphapan atanu vanleng tungah anu leh pate’n nusia kha ~ ZD


url: =Dahna Pulakna : Mangpha Tg. Cin Lam Mung :: ZOMI DAILY\nposted on 29 April 2016 at 3:34 pm Lomkholna: Dahpihna, News, ZIUSA, Zomi\nUSA gam, Georgia State, Atlanta khuapi a teng Pa Pau Do Mang (Samte beh) leh Nu Ngai Lun Cing ( Gualnam beh) ten a it mahmah a tapa uh Tg. Cin Lam Mung kum (35) in April 27, 2016 (Wednesday) ni zingsanglamin lamethetloh laitak atenna Atlanta khuapi panin aleitung nuntakna ong beisanvat cihthu izakmanin Zomi Innkuan USA kipawlna in nakpitakin kidahpih hi.\nTg. Cin Lam Mung pen Zogam, Tedim uksung, Haupi khuami, Lawibual veng Tedim khuapi ateng hi-in pianpih unau numei 1, Pasal 4 lakpanin a nautumpen zom ahihi. Leitung nutak khuasakna a nuamzawding lunggulhnatawh a beisa 2014 kumin USA gamsung a upipa Pa Pau Sian Tuang leh Nu Zen Lam Vung (Golden Land) Zosai neite tenna Atlanta khuapi ah nulehpa tawh ong tungkhawm uhhi. Nulehpa unautengtawh nuntak khuasak a noplaitak, Pasianthupha asimlaitak uh khangdawnglaipi a hicibanga ong nusiat vatmawkpen idipngekna in ikhasia mahmah hi.\nTg. Cin Lam Mung pen USA ongtuncil a kipanin nulehpa innkuanpih tengtawh Zomite kipawlkhopna te thupisa in atennakhua Atlanta khuapi bulphuh Zomite kipawlna Zomi Innkuan Atlanta kipawlna ah pawlmi kiciankhat nasuak uhhi. Tuabanah USA gamsung Zomite minamkhat, sikhatsakhat unaulaizomkhat hihnatawh sihna vaiah luang kiphamna ZIUSA Genvai ahzong active memberkhat ongsuak uhhi. ZIUSA Genvai pawlmi kiciankhat ahihna dungzui-in Zomi Innkuan USA kipawlna in Genvai sumsungpanin luangphamna sum $ 10,000.00 (Tulsawm) kipiakhia dinga paakkual hoihmahmah khattawhzong mangphakhakna kinei ding hi. A tunga luangphamna sumtepen USA gamsung khuatuamtuam, statetuamtuam pana ZIUSA Genvai thukhunpom Zomite kidonkhop, piakkhiatsumte ahihmanin hibanga Vaphual lungsim neia a kihuai tangtang Zomi minama ipiankhakzong dahna, lunglenna kawmkalah I angtang mahmah hi.\nI sanggampa Tg. Cin Lam Mung tawh a nunungpen hunzatkhopding pen ongtungding May 01, 2016 (Sunday) ni sun 12:00 hunin, Floral Hills Funeral Home and Memory Gardens, 3150 Lawrenceville Hwy, Tucker, GA 30084 ah Atlanta bulphuh Zomite pawlpi lian khat ahi Bethel Mission Church pawlpite makaihna tawh hunbawlna leh hanmualah daitansakna/vuina kineiding hi. I sanggampa ong nusiatna hanga adahakap, alungleng khuangai pianna nulehpa, sanggamlaizomteng, meltheih tanau khuapihtuipih khempeuh tungah ibiak vaanglian Pasianin mihingte kipiaktheihloh alamdang hehnepna, lungnoptawldamna ongguatsak ciattahen cihthu kongngetsak uhhi.\nPrevious: Simlei tungah lawmhoih pending\nNext: Coffee dawndawn te Skin Cancer natna ngahhak ci


url: =Singlamteh Nam Thum ~ Samuel TK Mung :: ZOMI DAILY\nSinglamteh Nam Thum ~ Samuel TK Mung\nposted on 11 April 2020 at 11:48 am Lomkholna: Article, Biakna\nSinglamteh Nam Thum (Three types of Cross) ~ Samuel TK Mung\nThuciam Thak sung ah ‘singlamteh’ 27 vei leh ‘singlamteh tungah kihai’ cih 46 vei kizang hi. Greek kama stauros kici pen migilo khempeuhte tunga migilote sihna daan piak nadingin a kibawl lei sungah a bul kiphutin tangtakin a kiphut singkhuam genna ahi hi. Hih singlamteh tunga khailupna pen Greek-te leh Rome mite in Phoenician mite tung panin a laksawn uh hi kici hi.\nThuciam Lui sung ah hih kammal lian kizang kha lo hi. Ahih hangin sihna dan (capital punishment) a kipia dingte mipi in suang tawh denglum uh hi. Ahih hangin khatveivei a luanghawm uh singtungah khai thei uh hi (Thuhilhkikna 21:22-23; Jos, 10:26). Tuni-in singlamteh thu khatvei lungngai kik dingin I kicial nuam hi. Hih thului sungah “singlamteh thum” cih a banbanin en ding hi hang.\nA lipkhaphuai Romte’ singlamteh\nSinglamteh tunga kithat ding peuhmah mite’ muh loh kalin kithat sim cih bang om ngei lo hi. Mi tam thei pen in a muh theih nadingun khuapi sunga lamka bom, mun sanna, ahih kei leh kimawlna tualpi gei khongah guaktangin khai sese uh hi. Bang hang hiam cih leh singlamteh tunga khaina pen pumpi gim thuak nading bek hilo-in a kikhai mipa maizum lua-in a lungtang a tamkham zo zah dong ding deihna ahi hi.\nSinglamteh ah hehpih kici limlim khat zong om lo hi. Hih hun a maizumna pen sihna sangin a siahuaizaw zah dongin kingaihsun hi. Singlamteh tungah sihna daan a piak dingte pen lei panin a khe uh pi khat le nih khongin kigamlasak uh hi. Tua bangin a kiniamsakna a hang pen sa sialne gamsate, ui gilote leh vasate in a luang uh a nek theih nading a deihna uh ahi hi.\nRome gammi ahi lo suak le salte, Rome kumpi thukham langpangte khong na khai lum zel uh hi. A mulkimhuai penpen leh a tualniam penpen sihna-in a kituat ahi hi. Bang hang hiam cih leh satna vuakna leh simmawhna nam khempeuh a kithuaksak khit ciangin singlamteh tungah khai pan uh hi. Si pah lo uh ahih manun a kikhai sungun genzawh loh natna, thuakna leh zumna tawlpi khat sung thuak lailai uh hi. Cicero in a thugenna khat ah, “singlamteh tunga kikhaina pen a mulkimhuai leh a cikzethuai penpen gawtna hi” na ci hi.\nRome galkapte misatdan pen genzawh lohin mulkimhuai hi. A tangpi-in mi khat a sat uh ciangun sawmthum le kua vei sat uh hi. Hih bang sihdan kipiate pen savun tawh a kibawl khauteep a mongah sikhiam leh saguh zumte koih uh hi. Tua khauteep tawh guaktangin a ki-omsak mipa pumpi pasal thahat khat in a thaneih zah tawh a sat ciangin a khauteep mong a kikhih sik leh saguh zumte a taksa sung uh a thuk pipi tum suk hi.\nTua kim lai a satpa in a thatang neihzah tawh a kaih kik ciangin a satak nangawn uh a bekbekin lengkhia khawm zo hi. Third-century historian khat ahi Eusebius in Rom galkapte satna tawh kisai a genna ah, “Hih satna a thuak mite a sigui leh sazangte uh kihawkkhia-in, a satak uh kibalkhia-in a gilzang nangawn uh a pua lamah lawtkhia hi” ci hi.\nA ithuai Jesu singlamteh\nHih Rome-te’ singlamteh pen leitung a gawtnate lakah a mulkimhuai leh a cikzet huai penpen khat ahi hi. Mang nangawn ah mat dingin a kamsiat huai ankam lim lohpih zah dingin a lipkhaphuai singlamteh ahi hi. A tunga I gen bang tektekin I Topa Jesu in zong na thuak hi. A singlamteh leh a thuakna kibang na pi a thuakna hang leh a nungsang ciang a thupiangte kibang het lo hi.\nTua hamsiatna singlamah Pasian in amitnauta vantung tuuno hong kikhai tak ciangin a lamdang mahmah tangthu thakte hong piang ta hi. Tua Jesu singlamteh tungtawnin a kikhensa vanpi leh leitung kizom kiksak ta hi (Kol. 1:20). Tua singlamteh ah mimawh pen nangawn a mawhna kimaisakin nuntak tawntungna ngahsak zen hi! (Rom. 6:23). Pasian thangpaihna leh sinsona a daisak zo vangliatna a nei singlamteh ahi hi. Leitung tangthu a lumlet zo singlamteh ahi hi. Nang le kei adingin zong tangthuthak hong bawlsak a vanglian mahmah singlamteh ahi hi.\nHun khat lai-in a mulkimhuai penpenin a kingaihsun singlamteh pen Jesu hangin a ithuai penpen, a kivelvel nuam singlamteh hi ta hi. Sihna panin nuntak tawntungna a pia singlamteh hi ta hi. Hun khat lai-in mang nangawnin a kiman nuamlo singlamteh pen a thu kigencim thei lo, la-in a kisa cim thei lo suak ta hi. Jesu hangin singlamteh pen sihna panin hinna kipatna limin kimu ta hi. Tuni in “Singlamteh singlamteh ka kisak theihna hi” ci-in angtang takin la-in I sa ziahziah ta uh hi. Tum akum tulnih lai-in tua bangin kisa zenzen leh mihai-in hong kingaihsun hamtang ding hi.\nHih kammal nihte, “Singlamteh” leh “luguh mualte” (Kalvari mual) ah Jesu Khrist na kihel kha lo hi zen leh leitungah a kilipkhap penpen kammalte sungah a kihel kha dingin ka um hi. Ahi zongin amaute’ tungah Jesu sisan na bang kha sese ahih manin a lamdang itna thu a kisut khak simin a kigen kha den kammalte hong suak laizang uh hi.\nJesu sisan hong bang lo hi zen leh maw nang “singlamteh” leh “kalvari” koi-ah mun nangah zen tam! Hih Jesu singlamteh pen a hoih lo eite mawhna a kiciamteh khempeuh a maisakin a beisak singlamteh ahi hi (kol. 2:14). Laigelh siam pa khat in: Leitungah mihing tampi Pasian a suah sawm manun buaina tampi piang a, ahih hangin Pasian takpi mihing hong suakna hangin buaina khempeuh veng hi ci hi.\nNisim a puak ding Singlamteh\nA thumna singlamteh pen Jesu nungzuite in nisimin I puak ding singlamteh ahi hi. Tu hun-in singlamteh pen biakinn dawn ah suang, a mai-ah kun ahih kei leh ngawng ah ok ziau-in tua pen hun kisa mahmah thei hi. Topa Jesu hong sawlna ah bel “eima singlamteh tek mah kisuanin nisimin amah zui ding” hong ci hi. Nungzuihna pen singlamteh pua nuntakna hi. Singlamteh pua nungtakna pen ei deihna a om thei nawn lo hong nei khat om a tua pa deihna banga nungtakna ahi hi.\nI Topa Jesu in ama pum tektek tawh pua-in singlamteh gilo na thuak khin ta hi. Tuni-in nang le kei puak ding singlamteh pen Romte hiam Jesu kikhaina hiam tawh a mel kibang lo kha thei ding hi. Ahih hangin a neih uh hihnate kibang veve ding hi. Maizumna, kona, satna, simmawhna, tuiduh-gilkalna, thawmhauna a kisap leh sihna zong hong tung lai ding hi. Singlamteh ahih nungsang a nuam deuh a zang deuh om tuan lo hi. Jesu ngiat in zong lelin na puk zelzel hi.\nAhi zongin a puk simin amah na tho kik teitei ahih manin a kung dong tung hi. Na puk simin na thawh kik teiteina, gik pipi mah na puak veve ciangin khamlukhu tawh a khek thei ding kihi pan hi. Ni khat ni ciangin tu a na puak gik na sak mahmah singlamteh hangin na kipak mahmah ding hi.\nJ.C. Ryle in, “Lai Siangtho sung panin Jesu singlamteh kilakhia hi leh Lai Siangtho pen a mial mahmah laibu suak ding hi” ci hi. Ryle genna tawh kizawi tawnin singlamteh a pua lo Khristian nuntakna pen lametna a om lo a mial mahmah Khristian nuntakna hi ding hi. Jesu nung a zui nuam khempeuh in puak ding singlamteh I nei ciat hi.\nTua ciangin Jesuh in a nungzuite le mi khempeuh kiangah, “Mi khatpeuh in kei hong zuihnop leh ama deihna bangin gamta nawn loin nisimin a singlamteh pua-in hong zui ding hi (Lk. 9:23; Matt. 16:21-28).\nTanglai Greek laigelhsiamte’na a hi thei tanin singlamteh tunga kithahana thu pen na gelh nuam khol lo uh hi. A thu a theih loh man vua a gelh loh uh hi lo-in a hoih thei pen dingin a gelh uh tangthu khat sungah a lipkhaphuai singlamteh thu a om ding a deihlohna uh ahi hi. Tua banah limpiahna (drama) a neih uh ciangun a bei kuan ciangin singlamteh tungah a tangval hiam nungak nu pen kikhaisak uh a, ahih hangin a tawp dong zumhuai takin kikhai suak lo-a thupiatakin kihonkhia zel hi.\nHih bang ngeina sungah a khangto Greek mite adingin singlamteh tungah Jesu sihna pen a haivai pha mahmah leh a telhak mahmah thu na hi laizang hi. Pliny in “tapidawte in singlamteh tungah a kithat Khrist thu peuh gen belin nei uh ahih manun a lawki vai mahmah biakna hi” na ci hi. “Bang hang hiam cih leh khuam tungah a kikhai siluang hawm pen Pasian in muhthadah sa hi” (Thkna. 21:23) hih thu a umin a kiplet Judah mite’ adingin Jesu tektek tua bangin si ahih manin Pasian samsiatna a thuak mi khat “Messiah hi” va cih ding zong a haksa mahmah leh ahi thei ngiat lo thu khat ahi hi. “Sing tungah a kikhai mi peuhmah Pasian’ samsiat mi ahi hi,” (Gal. 3:13).\nAhi zongin Lai Siangtho in Pasian pilna hi na ci hi. Pasian haina mite pilna in ban zolo hi. Bang hang hiam cih leh sihna a thuak mite a dingin singlamteh tungah Khrih sihna thu pen a haihuai thu ahi hi. Ahi zongin hotkhiatna a ngah eite a dingin Pasian’ vangliatna ahi hi (1 Kor 1:18).\nLeitung in ‘pil si’ hong cih ding sangin van le lei a Bawl Pa in “pil” hongsak ding thupi zaw tham hi. Tuni-in na dangtak a tak leh amah nuntakna tui ahi hi. Na gil a kial leh nuntakna khomun ahi hi. Na lampi mialin koi lam pai ding cih nangawn na theih kei leh amah lam man hong lak ding khuavak ahi hi. Na lampi ah ling a om leh a lutungah khupa phawk in. Na hihna bangbang tawh Jesu singlamteh phung va zuan in. Na vangik pi teng mah tua singlamteh phungah va nga lecin leitung in hong piak theih loh lungnop tawldam tawntungna na ngah pelmawh ding hi. “Singlamteh singlamteh ka kisaktheihna hi. Vantung khua ka tun ciangin a nuam ka ngah nang hi” Samuel TK Mung\nPrevious: Covid-19 tawh kisai mipi te tungah theihsakna\nNext: Tulaitak a honglaang pulnatna Khristian te’n koici doding ~ Rev. Dr. Pau Khan En


url: =Tuhun khangnote leh Pasian thu ~ Dr. Ngul Khan Pau :: ZOMI DAILY\nposted on 21 January 2015 at 7:00 pm Lomkholna: Article, Biakna, Ngulkhanpau\nTung sunni kim ah i leitung a kipei manlang mahmah bangin i nuntakzia leh hunte zong kikhek manlang mahmah hi. Leitung buppi zong khuapi khat bang hizo a kicih zawh sawtta napi ei khe tawh khualzinte adingin khua khat leh khua khat zong gamla kisa lai hi. Zomite adingin kikhekna kum 2000 zawh ciangin hong piang a, gamdang kitung tampi i om mah bangin India gam sungah khuapi tuamtuam ah nasem bek hilo, kitengcip ta hi.\nHihte khempeuh hangin i holimna thute zong hong tangzaizaw hi. Nidang in tuipi gal gamte a min bek i zak ahih hangin tuhun ciangin i khuasung leh i tenna, khualzin gamvakna suakta in, tua gamte ah annkuang um khawm, kam kikumkhawm in hun kizangta hi. Tua hangin khangnote nuntakna zong kilumlet manlang mahmah hi.\nTuhun khangnote leitung: Khangnote’ leitung kinawh mahmah cih i theihna pen amau puansilh nikte’n leh gamtat luhek kilaih zangzang panin kitheithei hi. Tangvalnote samhiat dan en leng mam dikdek cih bang om loin a lulai ah kituah khawm, kikawkalh cih bangin deih uh hi. Pasalte pheituam kawng niam deuhdeuh a, numeite nik siing deuhdeuh hi. Nidang in kihel dingin numeite innah lengla cih bang om a, tuhun ciangin sumbuk leh niangtui sai khawngah kimuh cih bang, cinema enkhawm cih bang thang mahmah hi. Mobile phone kinei ciat ahih manin a gennop khempeuh uh ki text ziahziah uh a, nu leh pate’n a theih loh uh hangin amau kihoho na hi gige uh hi.\nKoreate cinema zong Zomite innsung ah Melmuhtongsan tawh i et a kipanin khangnote kizepna zong hong Korea mahmah leh kilawm hi. Kiten dan a kipan, mopuan nangawn Korea gam panin vaikhak ngam zong ki-om khin zo hi. Nidangin Mikang gam kizepna bekbek ki-en a, tuhun ciangin nisuahna gam lamte’n mit hong la uh hi. Jeans pheituam nidangin tangvalte bekin teng a, tuhun ciangin nungak tangval, nupi papi in kizang khin hi. Tunai tangval khat in a lawm ngaihnu ciahpih, a zing ciangin a zi van teng la uh, amau inndei sungah hong khai uh leh, numei nik khat zong om loin pheituam vive kikhai a, a teekpu in, “Pasal nih inndei mah bang e, numei nik muh ding om kei,” ci hi. Khangnote kizep dan kilamdang mahmah ta cihna hi.\nZomite’n, “A ni nungzui dingin mo la ding,” i cih khawng kiphawk nawnloh ciangin kala mivom bikbek khawng i tanu ding, i mo ding hong hi kha thei hi. Mailam ah i tu leh ta dingte Mikang, Mivom melpua cih bang hong tam tektek ding hi. Tua bek hiloin i min leh puam zong hong kilamdang mahmah ding hi. Banghang hiam cih leh Zomi min sangin Mikang min khawng mah kipaktazaw ahih manin, Zomi gimnam nawnlo deuhdeuh ding cihna hi. I min leh puam khawng kizumpih cihna ahihpah loh hangin Zomi min tawh kisap ding ei leh ei kize-phawk i hih leh lungsim tawng ah mite’n hong sanloh ding cih patau cihna hi. Tua hangin tuhun khangnote’n Pasian mah bulpi in nei ni, a Lai Siangtho mahah ciah kik ni.\nPasian Thu: Leitung mipilte leh gam-uk kumpite’n Lai Siangtho tawh kisai amau ngaihsutna leh sanzia hih bangin na gen uh hi. America president masa pen George Washington in, “Lai Siangtho leh Pasian loin leitung ukna leh vaihawmna septheih loh hi,” ci a; Thomas Jefferson, America gam founding father, suahtak pulakkhia leh gelhkhia ah makaipi leh president thumna sempa in, “Lai Siangtho simna leh telsutna in gamsung ah mi manpha hong suaksak ding a, pa hoihzaw leh pasal hoihzaw hong hisak ding hi,” ci-in na gen hi. America president 18na a sem Ulysses Grant in, “Hih laibu hangin khantohna leh pilna i ngah uh a, tua hangin i mailam adingin hong lamlahna i et ding kisam hi,” ci hi.\nAmerica president 16na Abraham Lincoln in Lai Siangtho a deih pen leh lotngah Late 37 sung hi a, Pasian thu manpha a sakna hi bangin na ci hi. “Topa kiang panin thupha ka ngah khempeuhte Lai Siangtho pan hi. Tua ahih manin Lai Siangtho pen Pasian in mihingte hong piak manpha pen ahi hi.” Timothy Dwight, University president khat in, “Innsung mial mahmah sung pan kongvangneu hon a khuavak hong lut tawh Lai Siangtho kibang hi. Hih laibu sung panin tawntung gam i galet a, tua mun mah i ngah thei hi,” ci hi. Dr. Billy Graham in zong, “Laibu dangte’n hong piak theih loh nopna Lai Siangtho in hong pia hi. Haksatna hong zosak in, lauhna mun ah khamuanna hong pia a, sihna gunpi palsuak dingzia hong hilh hi. Ka nuntak sungin a tam theithei lotngah ka sawm hi,” ci hi.\nPasian thu tawh kisai pawlkhat en lai ni: Khangno nuntakna lampi i muh nading leh nuntakna siangtho i neih nadingin Lai Siangtho mah kisam hi. “Tangval khat in ama gamtatna a siangtho mahmah dingin bangci kep ding ahi hiam? Nangma thu zuihna tawh ama gamtatna siangthosak thei ding hi,” leh “Nangma tungah kong khialh lohna dingin ka lungsim sungah nangma thu ka khol hi,” cih Late 119:9, 11 sungah i mu hi. Nuntakna hong siangthosak ding Pasian thu hi a, tua mah bangin lam hong lak ding hi.\n“Nangma thu pen lam hong lak ding meivak hi a, ka paina lampi-ah khuavak ahi hi,” (Late 119:105). Leitung mite ngaihsutna ah Pasian thu loin nungta thei dingin kituat uh hi. Khangno tampite’n amau deih bangin a nuntakna uh paipih thei ding kisa uh hi. Pasian thu in, “Topa aw, mihing’ omdan ama uk theih ahih lohna ka theita a, ama kalsuanna ding ama geltheih hilo hi,” (Jer. 10:23). “Mite in bangbang a gel zongin Topa’ deihna bang bekin a piang ding hizaw hi,” (Pau 16:1).\nLeitung ah pilna tawh Pasian kinawlkhin in, a laizang panin a pualam ah kikoihkhiat sawm hi. Science in Pasian mun luah in laipilna tawh kinungta thei dingin kituat kha thei hi. Ahi zongin Jesu in, “Lai Siangtho sungah, ‘Anlum bek tawh mite nungtalo a, Pasian genkhiat thute tawh nungta zaw hi,’ ci-in kigelh hilo ahi hiam?’” ci-in a dawng hi (Matt 4:4). I nilkhiat suangpi pen innkiu suang ahih manin amah loin i inn kisiamang ding hi (I Pet 2:7, Matt 7:26-27). Lai Siangtho lehkalh nuamte’n do bawlin a hanciam uh hangin Pasian thu malkhat nangawn manglo ding hi. Topa Jesu in, “Van leh lei a mangthang zongin ka thugente maimang ngeilo ding hi,” (Luke 21:33). “Hoihtakin na phawk ding uh thu panin: Van leh lei a bei mateng, hih thukhamte a neupen khat nangawn’ deihna tangtung lopi-in mawkmailo ding hi,” (Matt 5:18) ci hi.\nVoltaire, French mipilpa in Pasian thu nuihsan in hih bangin na gen hi. “Khristian tangthu mi 12 gelhna hangin hong piang ahih leh mi khat bek hangin kiasuk ding hi cih kong lak ding hi,” ci hi. A laikung tawh Pasian leh Lai Siangtho thu langpanna gelh hi. Ahi zongin tua a gelhna inn pen ama sih zawh ciangin Lai Siangtho bu koihna in kizang a, a laibu khetkhiatna mun Geneva khuapi ah Lai Siangtho bu khetna in kizang hi. A tenna inn Geneva Bible Society-te’n lei-in Lai Siangtho bu hawmkhiatna in zang uh hi. Robert Ingersoll in Lai Siangtho bu a khut ah tawi-in, “Tu zawh kum sawm leh nga a cin ciangin hih laibu misi koihna ah kikoih ta ding hi,” ci hi. Kum sawm leh nga a cin kumin ama pumpi misi koihna ah kikoih hi.\nPasian in vangliatna nei hi: “Pasian’ thu nungta-in a gamtang hi a, langnih a hiam namsau sangin hiamzaw lai hi. Kha leh lungsim, guh leh taang kituahna, guh leh guhngek dongin khenkhia thei hi. Mihingte’ lungsim ngimna leh a ngaihsutnate zong theithei hi,” (Heb 4:12) cih i muh bangin laibu dangte tawh kibang loin Pasian thu nungta in vanglian hi. Tua ahih manin lungsim suang bangin a tak zongin a khenkham dingin vangliatna nei hi. “Ka kammal pen mei tawh ahi a, suangtum a satnenzo sek tawh ahi zongin kibang hilo ahi hiam, Topa in kong ci hi,” (Jer 23:29). Lungsim taak penpen zong a nemsak thei Pasian thu bek hi.\nJapan gal lai-in America vanleng galkap makai Jacob DeShazer in galte omna munah bomb a khiat ciangin tampi si cih a zak ciangin lawhcing kisa in lungdam mahmah hi. Khatvei a vanleng meitui bei ahih manin China gamah parachute tawh vanleng tung pan a tuahkhiat leh Japante’n na man uh hi. Kum thum leh kha li sung thong sungah kikhum hi. Japan mite a mit neu uh leh a pau mahmah uh zong za nuam lo hi. Muhdah cihtakin muhdah hi. Tua hangin ann kipiate nangawn ne nuam loin ni tampi anngawl hi. Ni khat ni in tua a ta’nna uh thongcingpa kep Lai Siangtho nipi kal thum sung a simna panin a nuntakna hong kikhel hi. Japante a muhdahna khempeuh zong tuimang khin zo hi.\nGalpi beizawh kum thum zawh in Japan gamah Lungdamna Thu gen dingin va pai a, I was a prisoner in Japan cih ama tangthu a gelh, Mitsuo Fuchida in meileng panin a kumkhiatna ah mite’n na pia hi. Tua tangthu in Fuchida lungsim lawng mahmah hi. Lai Siangtho sim nop mahmahna hong nei a, Lai Siangtho bu hong sim ciangin theihsiamna a neih khit loh hangin Topa Jesu kammal, “Pa aw, amaute in bang a hih uh hiam cih theilo ahih manin a mawhna uh na maisak in,” a cihna a sim khak ciangin a nuntakna hong kilamdang hi.\nPrevious: Banghang in innkuan sung ki lemlo ihhiam? ~ Deih Tung\nNext: Deihdan Deihlo ~ T. Sawm Lian


url: =Muhkholhna Limci Neite Thupi\nMakai thupi i cih kuate hiam? A sum tam neite leh a haute makai hoih leh thupi hi kei. Degree sangpi leh tampi neite leh sanginn hoih pan kipattahte zong hikei. A minthang leh a vangneite zong hikhin tuan kei. Nungzui a haute makai hoih hilel hi.\nMakai dinmun ah na din limlim leh na tupna mual ah na suahpih ding vai honpi khat na tonpih kul hi. Na tonpih mite adingin tua mualsuak ciangin "aw, himah ei, kal thak kisuan mah ei, gualzawhna thak kinei mah ei, hunthak ah kitungto mah ei" a cih theih ding uh kisam hi. Mun thak, vai thak, hun thak ah na mualsuahpih kei leh makai limci leh makai gina na hihna lian mahmahlo cihna hiding hi. Tua ahih manin na tonpih mite a thupi penpen ahi uh hi. Na makaih mite thupi a, na seppih mite thupi a, na langpang leh nang hong nungthuap khollote zong thupi sem hi. Aw, hibang na hizaw mah ei. Hibang na himah ei. Hibang ding himawk mah ei a cih theih ding uh mualthak ah na dakpih, na tunpih, na mualsuahpih ding kisam hi.\nTua banga mite na mualsuahpih theihna dingin na theihding honpi khat om hi. Mimal kamsiamna bek leh sum leh pai neih leh lam hang hi masalo in muhkholhna leh gelsiamna, sepngamna leh phutngamna, thuakngamna leh thuakzawhna zong nakpi in kisam hi. Tua dingin thu pawlkhat ngaihsun khawm ni.\n1. Hunthak Muhdan Siam in: Makai thak khat na hih nak leh 'hunthak' ah a ding na hipah hi. Makai denden na hih leh nanga dingin hunthak hi khollo a, vaithak hikhollo hi. Ahi zongin makai dinmun a sem ngeilo khat na hih a, makai dinmun ah hong kikoih leh, makai hong kisepsak leh hunthak a tung, vaithak a nei, muhna thak a kisam na hipah hi. Tua ahih manin na sansiam kisam pah a, na sanngam kisam pah a, na pom pah lel zong cidamzaw hi. Ahi zongin tua bang hunthak leh vaithak pen a mawkna in a sang, a pom, a len, a sik hilo hiteh cih na kitheih ding hi. A paisa hunte pen hunlui hita a, mite in vaithak deih uh hi cih kitel hi. Mite in nang tungah vaithak hawm ding, hunthak nawk ding, mazapna thak nei dingin hong lunggulh uh, hong lamen uh, hong deih uh hi cihna hipah hi. Sep ngeisa teng a sem ding, a zom ding na hi zongin a sep dan, a pai dan kibang thei nawnlo ding ci cih na telpah ding ahi hi. Sepzia a thak leh sepdan a thak na neih kul, na laih kul bek hilo in a siamin na siam kul cihna hi. Na siamnai kei leh zong na kisin ngam kul cihna hi. Na kim na pam ah hun kikhel in mite kalsuanzia zong kikhel a, nang sep ding dan zong mite hong lametna zong kidangta hi cihna theihsiampah ding kisam hi. A sem siamzaw ding zong hong piangtoto lai dinga, mite sepzia zong a hoihzaw om thei hi. Ahi zongin na nung hong zui leh na tonpih na lawmte in nang hong muangpen, nang hong um pen, nang gina hong sa pen ahih manin nang tungah upna leh muanna hong nga hi cih na theih a, tua muanna na guaksuaksak hetloh ding na tavuan, na mawhpuak ahi hi. Tua muanna om hi cih na mangngilhloh ding ahi hi. Tua ahih manin hunthak nawk dingin na kisin, na kithawi, na kipat kul cihna hi. Cinglo hi ing, siamlo hi ing, hih ngeilo hi ing, sem theilo ding hi ing a ci thei na hi nawnkei hi; nang liangko tungah hong kingata ahih manin.\n2. A Sem Siamte Na Zat Ngam Kisam Hi: Nang hong kimuangpen ahih hangin nang a siampen na hipah kei thei hi. Nangsanga siamzaw ding, semngam zaw ding, semtheizaw ding om thei hi. Nang sepna hong tawsawn ding leh hong thuap thei ding zong mi om thei hi; zong om ding hi. Nang a siampen leh a semthei pen na hih hangin nang bek in sem lecin na gim dinga, na zo kei ding hi. Sep khit theihloh hun om ding hi. Mihing na hih manin cina, luna, vaikhat peuh in hong nawngkaisak cih bang om thei hi. Tua ahih manin nang dinmun ah a ding thei ding mite na huaisiam a, na zotsiam a, na zat ngam a, na muan a, na sepsak ngam zong kisam pha mahmah hi. Makai pawlkhat in amau bek kimuang in amau bek mah in sem siam in zong sem zo takpi uh a, ahi zongin a sawtna ciangin gimlua in bah lawh thei uh hi. Tua ahih manin na nungthuap ding, nang dinmun ah a ding thei ding mi muanhuai tampi na sek, na pattah, na lapsang, na khankhiatsak kisam hi. A kul leh zong a siamte thaman pia in, a kilapsangna ding uh hunpha bawlsak in, vaithupi gelsak in mun pia ngam ding hiteh. Tua hileh nang makaih siamna leh na makaih ginatna hong kilang semsem ding hi. Na khutsung hong tun pan na khutsung pan na piakkhiat kik ciang makaihzia, hunthak vaipaizia a hoihzaw, a gina zaw, a limci zaw in na khektoh, na lapsang ding a kilawm ahi hi.\nTua mah bangin na sepna hong phungvuhlo leh hong thuaplo, na lamet bangin a hong thapialo leh hong tawsawnlo, hong nawngkaisak thei a om leh na heikhiat ngam ding zong kisam hi. Hangsan takin a hoihzaw ding ngaihsutna leh gelna tawh na kalsuan ngam zong kisam ahi hi. A hoih tampi a siaksak ding ngaihsutna hoihlote dal ngam in nang ngam in na hepkhiat ngam ding ahi hi. Hih bang cih ciang huham tak leh ginalo taka heikhia hilo zaw in a khangcing thei ding, a kilamto thei dingte mun piak zawk ding cihna hi. Mi tampi pen a sem theilo hilo in amau septheihna mun ah a omloh manun a manphat ding zahin manphalo hilel a, vai dang, mun dang khat ah koih leng nakpi takin phatuam mahmah leuleu bilbel uh hi. Tua manin amau septheih zawkna lam sem ding hanthawn kawmin amau septheihna zaw ciat ah nasep na guat theih, na guatsiam kisam ding hi.\n3. Thuthak A Om Hiam Ciin Bil Dawh Gige In: A hoihzaw khatpeuh a om thei lai hiam ci a ngaihsutna navaksak den ding a kisam pha mahmah ahi hi. Sepdan thak a hoih teei hangin a hoihzaw dang zong na om thei lai a, a kicingzaw a sepdan zong na om thei lai hi. Tua manin ka sepdan, ka zatdan kicing lel, hoih lel cih tawh hunsak lo in sepzia a hoihzaw a om lai hiam ciin biltungsak, bil liansak in khuadak den kisam hi. Na nuaia te holimna pan, na kim na kianga thugente kamdawn pan, nang hong langpangte hong gensiatna leh hong hawmthawhna uh pan na kisin theih, na lak theih a om hiam ciin na ngaihsutna na hei kawikawi ding ahi hi. Nang hong itte kamgen khum mahmah den a, zong a hoih a theih khempeuh uh hong gen ding uh hi. Khatveivei amau theihna bek zong na kicing nailo thei a, nang hong mudahte muhna zong a manpha tampi na om thei hi. Ngaihsutna hoih a hih nak leh na lawmte hi in na galte a hita leh a hoih a zat ding hilel ahi hi. Tua ahih manin a lianpen tawh kikhawl inla, a neu pen tawh zong kikhawl thei in. Tua hileh na theihna, na siamna, na ngaihsutzia tampi hong khang in hong kibehlap ding hi.\n4. Na Sep Peuhpeuh Nuamsa Mahmah Lel In: Makai khat na hih manin nangma nasepte cimtak kha het kei in. Nuam na sak theihtheih dingin sem in kalsuan in. Na tonpih na lawmte, na makaih mipite adingin zong a nuam theithei dingin ngaihsutpih in. A hoih a nuam ding ngaihsun cih hangin a hoihna, a nopna bek hilo in a thupina, a manphatna te khiam ding cihna hilo hi. A haksa om nawnlo ding cihna hilo hi. Thuak a kul leh haksa taka kalsuan hun zong a om ding kigingsa a om ding ahi hi. Ahi zongin nuamsalo pipi a kalsuanna khat pen tua mah zuihzuih, tua mah zopzop ding hilo a, a nuamzaw a hei dan ding ngaihsut ding ahi hi.\nMakai picing, makai lawhcing i cihte pen a sep peuhpeuh uh nuamsa tak, lawptak, lungluttak a semte ahi hi uh hi. Lawp mahmah a sepna in gim leh tawl zong phawksak lo a, gim in tawl taleh sepsep pen nuamsa mai uh hi. Nuamsa lua in nak sep luain gimlua in a pumpi in thuak, a pumpi in lel cih zong om thei hi. Tua pumpi lelh liang ding zong kidop, kiven kisam leuleu hi. Mi tampite kiphawklo in om thei ahih manin amau naihpih a lawm, a innkuanpih, a veng a pam leh a seppihte in a telsiampih uh a, tawlngak hun, khawl hun, tawldam hun a vaihawmpih siam uh zong kisam mahmah hi. Nuamsa tah ciin ban sepsep leng mihing ihih manin i pumpi leh thatangin zong zo khin denlo thei a, kum tampi a sem thei ding kimlai kum tawmcik bek sema maban zoplah theih ahi hi.\nTua ahih manin makai lawhcing leh makai gina ahi thei ding khat pen a sep dan nuamsa thei ding, a sepna tungtawna lungdamna leh lungnopna zong ngah ding, mite pahtak leh mite lungkimna dinga zong sem siam ding, a kisap sum leh pai leh hun nuamte zong a kicinga ngah siam ding, a sem to den zo dinga zong tha leh ngal sit siam ding, zong lawp tak leh lungnuam taka sep zom zel dan ding gelkholhna leh muhkholhna gina tak nei ding. Tua hileh a sep peuh nuamsa dinga, gim taleh lungkim in a lungnuam dinga, gimpih, tawlpih tak sa dinga, tha leh hun leh sum leh pilna siamna sitlo in semsuah ngam ding hi.\nAhi zongin a phawk gige dinga hoih khat pen - Makai hoih leh gina kici te in lawm leh gual bek hau hilo a, amah a deihlo leh amah a langpang, a lehtat nuam honpi khat zong om hamtang hi cih a theih ding ahi hi. Leitung ngeina ah tua pen pelh theih hilo a, ahi zongin a tawpna ah thudik leh thuman bek mah in gualzo hi cih zong a mangngilh loh ding ahi hi. Tua manin makai gina leh muanhuai i cihte pen a taktak in thudik leh thuman a gum tinten a, a tamzawte phattuamna ding a hangsan taka nasem a mainawt ngamte zong na hi pah uh hi.


url: =9. August 31, 2019 | William Arama, 49 New Zealand ~ MUC\n9. August 31, 2019 | William Arama, 49 New Zealand\nTua lai a sim ciangin William lungdam mahmah hi. A nasepnate mite in lunglut in na en uh a, mi tampite’ lungsim su- kha hi, cih thei ahih manin angtang kisa mahmah hi. Tu-in hih nu-pa kopte ama’ pawlpi ah hong pai nuam uh hi ta hi. Lungdamna tawh kidim hi.\nColin te nupa-in Hope Channel na en zel uh man in a lung-damna thu, William in lai tawh thuk kik hi. Kerikeri pen New Zea-land gam khuapi ahi, Auckland pan in saklam tai 155 (km 250) khawng a gamlatna leh inn 7,500 khawng a pha khuapi neu khat ahihna gen hi. Tua lai mun ah Adventist pawlpi mite Sabbath ni sim, zingsang nai 10 in kikhawm den ahihna zongh gen hi.\n“Na nupa un ko kiangah nong kikhop theih uh leh bel lung-dam mahmah nung ei. Kong huh theih ding uh a om khakleh hong call in maw” ci hi.\n“Pasian in hih alamdang mahmah idea ong pia-in, ‘Bang hangin kimawlna innpi khat tawh kipan khialo ding na hi hiam?’ hongcih na tungtawn in mi tampite tawh ka kimuh khop theih nad-ingin hih kimawl-thasaanna (gym) innpi a hongg ka hi hi” ci-in Wil-liam in gen thei zel hi.\nTua gym tungtawnin mi tampite tawh ki mukha thei in— New Zealand a Adventist pawlpi’ Hope Channel (Lametna Aw) tawh amaute na meihset thei kawm zel hi. Tua Hope Channel panin Pasian thu tangkona innkim ah a kingaih theih nadingin 2016 kum sung aa, Sabbath 13na mission sumpi tawh a kipan khia ahi hi.